title: Adolf Hitlerin elämäkerta

text: Hitler oli testamentissaan nimittänyt Goebbelsin valtakunnankansleriksi. Goebbels ja hänen vaimonsa Magda tekivät kuitenkin itsemurhan 1. toukokuuta Magdan myrkytettyä ensin syanidilla heidän kuusi lastaan. Saksan armeija antautui ehdoitta 8. toukokuuta 1945 Reimsissä. Hitlerin tuhatvuotiseksi julistama valtakunta oli kestänyt kaksitoista vuotta. Saksa koki täydellisen tappion ja maa alistettiin voittajavaltioiden hallintaan vuosiksi.


title: Adolf Hitlerin elämäkerta

text: Hitlerin toisinaan esittämistä seksistisistä mielipiteistä, kuten ”naisen maailma on mies” tai ”naisen ei tarvitse olla älykäs”, huolimatta moni nainen oli valmiina kuolemaan Hitlerin puolesta tai hänen vuokseen, ja moni kuolikin. Hanna Reitsch, kuuluisa Luftwaffen koelentäjä, teki epätoivoisen ja uhkarohkean teon laskeutumalla saarrettuun Berliiniin Führerbunkerin eteen muutama päivä ennen Führerinsä kuolemaa, toiveenaan viedä tämä mukanaan vapauteen. Reitsch selviytyi bunkkerista, mutta Magda Goebbels ei. Hän oli haaveillut paikasta valtakunnan ensimmäisenä naisena, mutta saatuaan tietää Eva Braunista nainut Joseph Goebbelsin voidakseen elää edes lähellä Hitleriä. Kolmannen valtakunnan sortuessa hän valitsi koko kuusilapsiselle perheelleen myös kuoleman tämän lähellä.


title: Adolf Hitlerin elämäkerta

text: Hitleriin hullaantunut englantilainen seurapiirikaunotar Unity Mitford puolestaan onnettomana ihastuksensa välinpitämättömyydestä ja järkyttyneenä Ison-Britannian sodanjulistuksesta Saksalle ampui itseään kahdesti Münchenin Englantilaisessa puistossa. ”Pelkään, etten taida tuottaa naisille onnea”, totesi Hitler kuultuaan tapauksesta. Mitford ei koskaan toipunut itsemurhayrityksestään, vaan kuoli kahdeksan vuotta myöhemmin Englannissa.


title: Adolf Hitlerin elämäkerta

text: Vuonna 1917 Hitlerin palvellessa Saksan armeijassa Ensimmäisessä Maailmansodassa, hän soti Ranskassa. 16-vuotias ranskalaisnainen Charlotte Lobjoie tapasi tuolloin saksalais-sotilaan, jonka kanssa alkoi viettää aikaa. Charlotte tuli raskaaksi, mutta lapsen isä häipyi sodan päätyttyä takaisin Saksaan. Lobjoie väittää tuon saksalais-sotilaan olleen Hitler, ja näin ollen Charlotten lapsi Jean-Marie olisi ollut Hitlerin poika. Charlotte antoi Jean-Marien adoptoitavaksi, mutta piti tähän kuitenkin koko ajan yhteyttä. Kuolinvuoteellaan Charlotte kertoi Jean-Marielle, että tämän isä oli Adolf Hitler. Jean-Marie ryhtyi selvittämään asiaa, ja sai todisteita mm. Hitlerin oleskelusta Ranskassa samoihin aikoihin. Jean-Marien väitettä puolustaa myös Hitlerin lähettämät rahalähetykset Ranskaan, jotka on todistettu natsien postiarkistoista, sekä Hitlerin ja Jean-Marien huomattava yhdennäköisyys. Jean-Marie kuoli 67-vuotiaana 1985. Ruotsalaislehti Aftonbladetin mukaan Jean-Marien jälkeläisillä on oikeudet saada osa Hitlerin kirjoittaman kirjan Mein Kampfin tuloista.


title: Adolf Hitlerin elämäkerta

text: Linzissä koetun nuoruuden kaukorakkauden jälkeen Hitlerin rakkauselämästä ei ole montaa varmaksi tiedettyä merkintää ennen Geli Raubalia ja Eva Braunia. Werner Maserin mukaan Hitler menetti todennäköisesti poikuutensa prostituoidulle tuolle ajalle ominaisen käytännön mukaan. Helene Hanfstaenglin mukaan juuri Landsbergista vapautunut Hitler olisi tehnyt hänelle jonkinlaisen kiihkeän, mutta kömpelön rakkaudentunnustuksen. Kuitenkin vuonna 1926 Hitler esitteli ystävilleen ylpeänä Maria Reiterin, 17-vuotiaan vaatemyyjän valokuvaa. Pariskunta oli ehtinyt tapailla toisiaan jonkin aikaa ja Hitlerin Mizzerliksi kutsuma tyttö haaveili jo häistä. Avioliiton ajatusta kauhistunut Hitler katkaisi kuitenkin suhteen ja sydänsurujen murtama Maria yritti hirttäytyä oviaukon yläparruun, jääden kuitenkin hätiin tulleen perheensä ansiosta henkiin. Geli Raubalin ja Eva Braunin lailla Maria Reiter kuului Hitlerin suosimaan eloisaan ja kauniiseen, mutta hyvin nuoreen naistyyppiin. Hitler piti itseään selvästi nuoremmista häntä palvovista naisista, koska ei halunnut naisesta tasa-arvoista kumppania. Reiter, joka menneistä huolimatta jatkoi ystävyyssuhdetta Hitlerin kanssa vuoteen 1938, kertoi sodan jälkeen Sternille, että heidän lyhyehkö suhteensa 1920-luvulla oli ollut seksuaalinen.


title: Adolf Hitlerin elämäkerta

text: Herra Wolfiksi esittäytynyt mies tapasi Eva Braunin ensimmäistä kertaa Heinrich Hoffmanin valokuvaliikkeessä, jossa näyttelijän tai tanssijan urasta haaveileva Eva työskenteli 1929. Evalla oli ollut päällään lyhyehkö mekko ja hän oli huomannut Herra Wolfin, eli Hitlerin tarkkailevan kiinnostuneena hänen sääriään. Vasta Hitlerin poistuttua liikkeestä Eva sai kuulla, kuka mies todellisuudessa oli.


title: Adolf Hitlerin elämäkerta

text: Hoffman, Hitlerin hovivalokuvaaja suorastaan tyrkytti Evaa Hitlerille, etenkin Gelin kuoleman jälkeen. Hitler ei kuitenkaan osoittanut Evaa kohtaan suurempaa kiinnostusta ja suhde pysyi pitkään platonisena kunnes heistä tuli rakastavaiset vuoden 1932 alkupuolella. Samana vuonna Hitler kävi vaalitaistelua ja Eva tunsi itsensä hylätyksi. Kun Hitleristä ei ollut kuulunut mitään liki kolmeen kuukauteen, ampui hän itseään rintaan. Evan jäätyä henkiin Hitler saapui varmistamaan, että yritys oli ollut aito. Hitler kiinnitti Evaan tulevaisuudessa enemmän huomiota, mutta vain vähän, sillä Eva yritti myöhemmin itsemurhaa unilääkkeillä.


title: Adolf Hitlerin elämäkerta

text: Hitler julisti usein olevansa naimisissa maansa ja kansansa kanssa. Eräät ystävät kertoivat yleensä Müncheniin jätetylle Evalle Hitlerin tapailevan ajoittain pääkaupungin kaunottaria. Evan rooli oli toimia salaisena viihdyttäjänä Hitlerille silloin, kun tämä kävi Münchenissä tai Obersalzbergissa. Jos hän vieraili muualla Hitlerin seurassa, hän kulki sihteerin nimikkeellä kaikkien julkisten huomion- tai hellyydenosoitusten ollessa kiellettyjä. Pariskunnasta on säilynyt vain kaksi valokuvaa, jossa he ovat kosketuksissa toisiinsa.


title: Adolf Hitlerin elämäkerta

text: Eva Braun ei kuitenkaan hylännyt Hitleriä, vaan saapui Berliiniin vaikka piti kaikkea toivoa jo menetettynä. Siellä Hitler suuteli häntä ensimmäistä kertaa julkisesti ja teki vihdoin hänestä kunniallisen naisen, muutamaa tuntia ennen pariskunnan yhteistä itsemurhaa.


title: Adolf Hitlerin elämäkerta

text: Hitler tunnettiin myös askeettisista elämäntavoistaan. Hän käytti alkoholia vain vähän ja tupakoikin vain nuoruudessaan. Hitler ryhtyi kasvissyöjäksi 1930-luvun alussa Geli Raubalin kuoleman jälkeen. Tuolloin Hitler kertoi Hermann Göringille, että liha etoi häntä ja muistutti kuolemasta. Hitler oli tosin jo aiemmin pohtinut kasvissyöjäksi ryhtymistä. Syynä tähän olivat periaatteellisen eläinten oikeuksien puolustamisen lisäksi häntä ajoittain vaivannut vatsa.


title: Adolf Hitlerin elämäkerta

text: Hitlerin persoonallisuudesta ja mielenterveydestä on esitetty erilaisia teorioita. Useiden historioitsijoiden sekä yhdysvaltalaiselle tiedustelutoimistolle psykologisen profiilin laatineen psykoanalyytikkoryhmän mukaan Hitler saattoi olla psykopaatti.


title: Adolf Hitlerin elämäkerta

text: Myöhemmin Neuvostoliiton johtajat ovat myöntäneet, ettei Hitlerin ruumista ollut tunnistettu. On esitetty salaliittoteorioita siitä, että Yhdysvaltojen presidentti Franklin D. Rooselvelt, FBI:n johtaja J. Edgar Hoover ja Neuvostoliiton diktaattori Josif Stalin päästivät Hitlerin pakoon fasistiseen Argentiinaan, jolloin sota saatiin aiemmin lopetettua, vältyttiin suuremmilta miestappiolta ja Eisenhower, Hoover ja Stalin saivat haltuunsa Hitlerin päiväkirjat sekä natsien sotakoneiston rauhanomaisemmin. Saman väitteen mukaan Hitler asui Argentiinassa Braunin kanssa ja Eva synnytti pariskunnalle kaksi tytärtä. Lopulta Hitler teki itsemurhan 73-vuotiaana 1962. Väitettä puolustavat Hitlerin pääkalloksi väitetyn kallon väitetty epäaitous, "luotettavat silminnäkijät ja -todistajanlausunnot" sekä DNA-testit.


title: Adolf Hitlerin elämäkerta

text: Saksan konservatiivit käyttivät Hitleristä pilkkanimeä ”böömiläinen korpraali” ("der böhmische gefreite"), jolla viitattiin hänen alhaiseen sotilasarvoonsa ja ulkomaalaiseen taustaansa. Nimityksen tiettävästi keksi Hitleriä halveksinut presidentti Paul von Hindenburg lokakuussa 1931. Kutsuessaan Hitleriä ”böömiläiseksi” Hindenburg lienee sekoittanut Hitlerin synnyinkylän, Braunau am Innin Itävallassa, Braunaun (nyk. Broumov) kaupunkiin Tšekkoslovakian Sudeettialueella.


title: Adolf Hitlerin elämäkerta

text: Toisen maailmansodan loppupuolella saksalaiset sotilaat käyttivät Hitleristä pilkkanimeä "Gröfaz". Se oli lyhenne sanoista ”Grösste Feldherr aller Zeiten” (), joita sotamarsalkka Wilhelm Keitel oli käyttänyt ylistäessään Hitleriä kesäkuussa 1940 Ranskan kukistumisen jälkeen pitämässään puheessa. Sodan käännyttyä tappiolliseksi lyhennettä alettiin käyttää ironiseen ja pilkalliseen sävyyn.


title: Suohirvenjäkälät

text: Suohirvenjäkälät ("Cetrariella") on karpeiden heimoon kuuluva suku. Ne ovat maassa kasvavia jäkäliä. Suvun lajit ovat muodoltaan pensasmaisia ja niiden väri vaihtelee ruskeasta vaaleanruskeaan. Liuskojen alaosassa on valehuokosia ja yläosassa kotelomaljoja, jotka ovat ruskeita. Suohirvenjäkälät muistuttavat hirvenjäkäliä, mutta eroavat niistä siten, että suohirvenjäkälillä kuroumat ovat pullomaiset.


title: Infernet-luokka

text: Infernet-luokka oli Ranskan laivaston neljän aluksen muodostama puurunkoinen parkkitakiloitu risteilijäluokka. "La Clochèteriessa" oli klipperijkeula ja muissa luokan aluksissa suora.


title: Sané-luokka

text: Sané-luokka oli Ranskan laivaston kolmen aluksen muodostama puurunkoinen parkkitakiloitu risteilijäluokka. Vuonna 1873 luokan alukset luokiteltiin 2. luokan risteilijöiksi ().


title: Röyhelökarpeet

text: Röyhelökarpeet ("Cetrelia") on karpeiden heimoon kuuluva suku. Liuskat ovat lehtimäisiä, pyöreitä, niiden reunat kääntyvät ylöspäin ja ne muodostavat ruusukkeita. Yläpinnalla on valehuokosia. Yläpinta on harmaa ja alapinta on sisempää musta ja reunoilta ruskea. Sukuun kuuluvia lajeja ovat lehtokarve ("C. cetrarioides") ja röyhelökarve ("C. olivetorum"), jotka ovat molemmat erittäin uhanalaisia.


title: Preitilän seisake

text: Preitilän seisake on lakkautettu seisake Varsinais-Suomessa rantaradalla Paimion Preitilässä. Seisake avattiin matkustajaliikenteen käyttöön 1. heinäkuuta 1943 ja lakkautettiin 1. maaliskuuta 1957. Seisake on ratakilometrillä 170+622.


title: Preitilän seisake

text: Liikennepaikan vieressä on aikoinaan ollut tasoristeys joka on nykyään korvattu Alvar Aallon tien sillalla.


title: Kriisityö

text: Kriisityön tarkoitus on käydä läpi traumaattisen kriisin tapahtumat oikealla tavalla, jotta asiat eivät vaikuta ihmisen omaan hyvinvointiin. Kriisityöllä yritetään ehkäistä esimerkiksi posttraumaattista stressihäiriötä.Henkinen tuki (tai "psyykkinen ensiapu") kattaa kriisin jälkeisen ajan aivan sokkivaiheeseen saakka. Tässä vaiheessa rauhoitetaan, lohdutetaan ja selvitetään tilanteessa ja sen jälkeen tapahtuneita asioita. Tavoitteena palauttaa kriisiin joutuneiden ihmisten turvallisuuden tunteen.


title: Kriisityö

text: Defusing (myös purkukokous) on ryhmämuotoisena järjestettävä prosessi, jossa käydään läpi tapahtunut tilanne, puretaan omia kokemuksia, vahvistetaan omaa sosiaalista verkostoa, rauhoitutaan ja kartoitetaan lisäavun tarvetta.


title: Kriisityö

text: Defusing käydään kahdeksan tunnin sisällä tapahtuneesta ja vetäjänä voi toimia vaikka esimies. Ensin kerrotaan tilanteen tarkoitus, sitten käydään läpi faktat, ajatukset ja tunteet. Lopuksi informoidaan jatkosta.


title: Kriisityö

text: Debriefing (myös jälkipuinti) on ammattilaisen vetämä ryhmäkeskustelu jossa käsitellään kriisin aiheuttamia reaktioita. Näin voidaan ennalta ehkäistä jälkireaktioita kuten posttraumaattista stressireaktioita.


title: Kriisityö

text: Debriefing keskustelu käydään kolmen vuorokauden sisällä tapahtuneesta rauhallisissa tiloissa. Keskustelun tavoite on käydä läpi psyykkisiä reaktioita, saada ote todellisuudesta ja normalisoida reaktioita. Tämä helpottaa mahdollista ahdistusta ja ehkäisee myöhempiä stressireaktioita.


title: Peretikkahappo

text: Peretikkahappo (CHO) on perkarboksyylihappoihin kuuluva orgaaninen yhdiste ja etikkahapon johdannainen. Yhdistettä voidaan käyttää orgaanisissa synteeseissä sekä desinfiointi- ja valkaisuaineena.


title: Peretikkahappo

text: Huoneenlämpötilassa peretikkahappo on väritöntä pistävänhajuista nestettä. Yhdiste liukenee veteen ja moniin orgaanisiin liuottimiin kuten asetoniin, etyyliasetaattiin, kloroformiin ja bentseeniin. Peretikkahappo on etikkahappoa heikompi happo ja sen pK-arvo on 8,2. Peretikkahappo on hyvin vahva hapetin ja se reagoi erittäin helposti, minkä vuoksi kaupallisiin peretikkahappoliuoksiin lisätään stabilisaattori.


title: Peretikkahappo

text: Teollisessa mittakaavassa peretikkahappoa valmistetaan asetaldehydin auto-oksidaatiolla hapen avulla. Laboratoriomittakaavassa yhdistettä voidaan valmistaa hapettamalla etikkahappoa vetyperoksidin tai vetyperoksidin ja urean seoksella rikkihapon toimiessa katalyyttinä. Peretikkahappoliuokset sisältävät aina hieman vetyperoksidia ja etikkahappoa.


title: Peretikkahappo

text: Peretikkahapolla on bakteereja tappavia biosidisiä ominaisuuksia ja tämän vuoksi sitä käytetään desinfektioaineena muun muassa jätevesien puhdistuksessa. Yhdiste myös irrottaa tehokkaasti biofilmiä. Peretikkahappoa käytetään myös sellun valkaisemisessa ja se toimii sekä kirkastavana että ligniiniä hajottavana reagenssina. Neutraalissa pH:ssa peretikkahapon valkaiseva vaikutus on hyvin nopea. Orgaanisissa synteeseissä peretikkahappoa käytetään hapettavana reagenssina. Se hapettaa muun muassa alkeenit epoksideiksi, aromaattiset yhdisteet kinoneiksi ja amiinit amiinioksideiksi.


title: Katanganluba

text: Katanganluba on bantukieli, jota puhutaan Kongon demokraattisessa tasavallassa Katangan ja Itä-Kasain maakunnissa. Sitä puhui vuonna 1991 äidinkielenään 1,5 miljoonaa ihmistä.


title: Katanganluba

text: Katanganluban omakielinen nimi "kiluba" tarkoittaa kirjaimellisesti ”luban kieli”, mutta sitä ei pidä sekoittaa Kongon keskiosan valtakieleen luluanlubaan.


title: Dupleix

text: Dupleix voi tarkoittaa seuraavia:


title: Cumulopuntia

text: Cumulopuntia on opuntioille ("Opuntia") läheinen kaktuskasvisuku, jossa on 20 opuntioista kasvutavaltaan ja hedelmän ja siemenen rakenteelta eroavaa lajia. Lähin sukulainen onkin suku "Maihueniopsis". Nimen "Cumulopuntia" taustalla on latinankielinen sana cumulus 'kasa', jolla viitataan mätästävään kasvutapaan.


title: Cumulopuntia

text: Suvun lajit ovat matalakasvuisia ja muodostavat harvaan tai tiheästi kasvavia mättäitä. Ne haaroittuvat sivultaan tai toisinaan tyvestä, ja varret ovat selvästi nivelikkäitä. Nivelet vaihtelevat muodoltaan pallomaisista soikeisiin ja ovat noin kymmensenttisiä. Lehdet ovat vähäpätöiset, enimmäkseen lieriömäiset ja karisevat varhain. Kääpiöversoissa eli areoleissa on karvoja ja glokidioita (väkäskarvoja), muttei aina varsinaisia piikkejä. Kasvien juuret ovat mukulamaisia tai ohuita.


title: Cumulopuntia

text: Keltaiset tai punaiset kukat ovat avoinna päivisin. Niistä kehittyy soikeita tai pallomaisia meheviä hedelmiä, joissa on paksu kuori. Siemenet sijaitsevat hedelmän sisäosan kuivassa onkalossa ja ovat pallomaisia tai päärynän muotoisia, väriltään ruskeita. Niiden pinta on toisinaan ryppyinen.


title: Cumulopuntia

text: "Cumulopuntia"-kaktukset ovat eteläamerikkalaisia ja niitä tavataan alueella, joka ulottuu Etelä-Peruun, Chileen, Boliviaan ja Pohjois-Argentiinaan.


title: Adebayo Akinfenwa

text: Saheed Adebayo Akinfenwa (s. 10. toukokuuta 1982 Lontoo, Englanti) on englantilainen jalkapalloilija, joka edustaa Englannin neljänneksi korkeimmalla sarjatasolla Kakkosliigassa pelaavaa Wycombe Wanderersia. Oikeajalkainen Akinfenwa on pelipaikaltaan hyökkääjä. Electronic Artsin julkaisema FIFA 14 -konsolipeli pitää 180 senttimetriä pitkää ja 105 kiloa painavaa Akinfenwaa maailman vahvimpana jalkapalloilijana. Hän nostaa penkiltä 180 kiloa ja hänellä on oma vaatemerkki "Beast Mode On".


title: Adebayo Akinfenwa

text: Akinfenwa on Watford FC:n kasvatti. Hän siirtyi sieltä vuonna 2001 Liettuan pääsarjan A Lygan FK Atlantasiin, jota hän edusti vuodet 2001-2003. Akinfenwa palasi vuonna 2003 takaisin Britteinsaarille, nyt Walesin pääsarjan Barry Towniin.


title: Adebayo Akinfenwa

text: Hänen ensimmäinen läpimurtonsa tapahtui vuonna 2004 Doncaster Roversin riveissä, jolloin hän pelasi yhdeksän ottelua ja teki neljä maalia. Seuraavan kauden hän edusti Torquay Unitedia hyvillä tehoilla. Vuonna 2005 Akinfenwa siirtyi Swansea Cityyn, joka pelasi tuolloin kolmanneksi korkeimmalla sarjatasolla. Swanseassa pelatun kolmen kauden aikana Akinfenwa teki 59 ottelussa 14 maalia.


title: Adebayo Akinfenwa

text: Käytyään Millwall FC:ssä kauden ajan, Akinfenwa siirtyi vuonna 2008 Northampton Townin riveihin. Seura pelasi tuolloin kolmanneksi korkeimmalla sarjatasolla. Hän pelasi seurassa kolme kautta ja onnistui maalinteossa 37 kertaa pelattuaan 88 ottelua. Vuodet 2010-2011 Akinfenwa pelasi Gillingham FC:ssä. Vuonna 2011 Akinfenwa palasi Northamptoniin. Jälleen hän edusti seuraa kolmen kauden ajan, onnistuen maalinteossa 34 kertaa 80 ottelussa. Kaudeksi 2013-14 Akinfenwa palasi Gillinghamiin. Hän pelasi Ykkösliigassa 34 ottelua, joissa syntyi kymmenen maalia.


title: Adebayo Akinfenwa

text: Kesällä 2014 Akinfenwa siirtyi Kakkosliigan AFC Wimbledoniin, joka oli jahdannut häntä 14 kuukauden ajan.


title: Tanner Pearson

text: Tanner Pearson (s. 10. elokuuta 1992 Kitchener, Kanada) on kanadalainen jääkiekkoilija, joka edustaa NHL-seura Pittsburgh Penguinsia. Vasemmalta laukovan Pearsonin pelipaikka on laitahyökkääjä. Kings varasi hänet numerolla 30. . Pearson debytoi NHL:ssä kaudella 2013–14 pelaten runkosarjassa 25 ottelua tehoin 3+4 ja pudotuspeleissä 24 ottelua tehoin 4+8. Hän oli mukana voittamassa Los Angeles Kingsille Stanley Cupin kaudella 2013–14. Kanadan alle 18-vuotiaiden maajoukkueessa Pearson voitti MM-pronssia vuonna 2012.


title: Riley Sheahan

text: Riley Michael Sheahan (s. 7. joulukuuta 1991 St. Catharines, Kanada) on kanadalainen jääkiekkoilija, joka edustaa NHL-seura Detroit Red Wingsiä. Vasemmalta laukovan Sheahanin pelipaikka on keskushyökkääjä. Hän on Red Wingsin ensimmäisen kierroksen 21. varaus . NHL:ssä Sheahan teki debyyttinsä kaudella 2011–12. Hän on pelannut joka kaudella sekä NHL:ssä että AHL:ssä Red Wingsin farmijoukkueessa Grand Rapids Griffinsissä. Kaudella 2013–14 hän iski tähänastisen piste-ennätyksensä, 9+15. Kauden 2014–15 Sheahan aloitti NHL:ssä.


title: Jouko Niinimäki

text: Jouko Niinimäki (s. 7. lokakuuta 1966, Oulu) on Oulun yliopiston rehtori ja mekaanisen prosessitekniikan professori. Koulutukseltaan hän on tekniikan tohtori (1998) ja diplomi-insinööri (1992). Niinimäki valittiin rehtoriksi syksyllä 2014. Hän aloitti viisivuotiskautensa rehtorina 1. tammikuuta 2015. Niinimäen edeltäjä, vuoden 2014 lopussa rehtorikautensa päättänyt Lauri Lajunen, toimi Oulun yliopiston rehtorina vuosina 1993–2014.


title: Lieriöopuntiat

text: Lieriöopuntiat ("Cylindropuntia") on pohjoisamerikkalainen kaktuskasvisuku. Sekä suomalainen että tieteellinen nimi viittaavat siihen, että kasvien varsinivelet ovat liereitä. Merkittävin lieriöopuntioiden tuntomerkki ovat piikkien paperimaiset tupet, jotka ennemmin tai myöhemmin karisevat pois.


title: Lieriöopuntiat

text: Lieriöopuntiat ovat kasvutavaltaan pensasmaisia tai puumaisia, runsashaaraisia. Varren nivelet ovat lieriömäisiä tai hieman nuijamaisia, suoria, kaljuja, pituudeltaan vaihtelevia ja selvästi nystyisiä. Kääpiöversot eli areolit vaihtelevat muodoltaan; niissä on väkäskarvoja (glokidioita) ja piikkejä, jotka ovat aluksi paperimaisen tupen peittämiä.


title: Lieriöopuntiat

text: Lieriöopuntioiden kukata vaihtelevat väriltään: on kelta-, kellanvihreä-, pronssinpuna- ja magentanpunakukkaisia lajeja. Hedelmä on mehevä tai kuiva, tavallisesti lieriömäinen muodoltaan. Myös hedelmät ovat eri lajeilla erivärisiä ja piikikkäitä tai piikittömiä. Niissä on kalpeankeltaisia, kullanruskeita tai joskus harmaita litteitä siemeniä.


title: Lieriöopuntiat

text: Lieriöopuntialajeja tavataan melko laajalla alueella Yhdysvaltojen etelä- ja varsinkin lounaisosissa ja Meksikossa pääkaupingen tienoille asti etelässä; lisäksi yksi laji kasvaa Etelä-Amerikassa ja toinen Karibian alueella.


title: Lieriöopuntiat

text: Lieriöopuntioita lienee 33 lajia, joista monet ovat alttiita risteytymään toisten kanssa. Luonnosta on löydetty ainakin yhdeksän risteymälajia. Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Lieriöopuntiat

text: Kasvien suomenkieliset nimet


title: Alban kuningaskunta

text: Alban kuningaskunta oli nykyisen Skotlannin alueella sijainnut valtio. Se syntyi, kun Kenneth I MacAlpin yhdisti skottien ja piktien valtakunnat vuonna 843.


title: Alban kuningaskunta

text: Alba ulottui nykyisestä Argyll ja Butesta aina Caithnessiin saakka, ja siihen kuului suurin osa eteläistä ja keskistä Skotlantia. Alban kuningaskunta oli yksi harvoista Britteinsaarten alueista, jotka kykenivät vastustamaan viikinkien hyökkäyksiä. Viikinkien Irlannin rannikolle ja läntisille saarille perustamat asutukset kuitenkin katkaisivat Alban vanhat siteet Irlantiin, josta skotit olivat alun perin Skotlantiin tulleet. Kuningaskunta jäi entistä pahemmin eristyksiin, kun viikingit valloittivat myös Etelä-Englannin.


title: Alban kuningaskunta

text: Pohjanmiesten vetäydyttyä Englannista pyrkivät englantilaiset valloittamaan alueita Albalta. Kuningas Malcolm II pystyi lopulta lyömään englantilaiset Carhamin taistelussa vuonna 1016 tai 1018. Malcolmin seuraaja Duncan I nousi valtaistuimelle vuonna 1034. Hän liitti Albaan Strathclyden, Cumbrian ja Lothianin. Siitä lähtien Alba alkoi nimenä hiljalleen hävitä, ja kuninkaita ryhdyttiin kutsumaan “skottien kuninkaiksi”.


title: Drew LeBlanc

text: Andrew John LeBlanc (s. 19. kesäkuuta 1989 Duluth, Yhdysvallat) on yhdysvaltalainen jääkiekkoilija, joka pelaa nykyisin DEL seura Augsburger Pantherissa. NHL:ssä LeBlanc on pelannut kaksi ottelua kaudella 2012–13 ilman tehopisteitä. Hän edusti Yhdysvaltain jääkiekkomaajoukkuetta vuoden 2013 MM-kisoissa, joissa pelatuissa kuudessa ottelussa tilille tuli kolme syöttöpistettä. LeBlanc saavutti lopulta kisoista USA:n kanssa pronssia joukkueen kaadettua pronssiottelussa Suomen.


title: Micmacin kieli

text: Micmac mi’kmaq-intiaanien puhuma uhanalainen algonkin-kieli. Sitä puhuu äidinkielenä runsas ihmistä. Puhujat asuvat Kanadassa kolmella paikkakunnalla: Listugujssa Quebecissä, Big Covessa New Brunswickissa ja Eskasonissa Nova Scotiassa. Yhdysvalloissa micmacin puhujat ovat keskittyneet Bostonin kaupungin ympäristöön.


title: Panagiótis Koné

text: Panagiótis Geórgios Koné (; s. 26. heinäkuuta 1987 Tirana, Albania) on Albaniassa syntynyt kreikkalainen jalkapalloilija, joka edustaa Serie A:ssa pelaavaa Udinese Calciota. Pelipaikaltaan oikeajalkainen Koné on hyökkäävä keskikenttäpelaaja. Hän pelaa myös Kreikan jalkapallomaajoukkueessa.


title: Panagiótis Koné

text: Koné edusti nuoruudessaan Olympiakos FC:tä ja ranskalaista RC Lensiä. Ammattilaisdebyyttinsä hän teki vuonna 2005 AEK Ateena FC:n riveissä. Hän edusti seuraa vuodet 2005-2008. Vuonna 2008 Koné siirtyi niin ikään Kreikan Superliigassa pelanneeseen Iraklis FC:hen, josta hän lähti vuonna 2010 Serie A:n Brescia Calcioon riitauduttuaan Iraklisin kanssa. Bresciaa Koné edusti kaksi kautta, joista toisen hän pelasi lainalla Bologna FC:ssä Brescian pudottua Serie B:hen. Hän teki laina-aikanaan vaikutuksen Bolognaan, ja näin seura osti hänet vuonna 2012. Bolognassa Koné oli yksi avainpelaajista pelattuaan jokaisella kaudellaan noin 30 ottelua. MM-kisojen 2014 jälkeen Koné siirtyi Udinese Calcioon Bolognan pudottua Serie B:hen. Udinesessä Koné on ollut heti tärkeä pelaaja.


title: Panagiótis Koné

text: Koné on pelannut Kreikan nuorten maajoukkueissa. Kreikan jalkapallomaajoukkueessa debyytti tapahtui marraskuussa 2010 Itävaltaa vastaan. Ensimmäinen maaottelumaali syntyi kesäkuussa 2014 ystävyysottelussa Boliviaa vastaan. Hän oli mukana myös kesän 2014 MM-kisoissa, joissa Koné pelasi jokaisessa ottelussa, kun Fernando Santosin valmentama ryhmä selviytyi sensaatiomaisesti 16 parhaan joukkoon.


title: Liikkumattomuus

text: Liikkumattomuudella tarkoitetaan istumista, makaamista ja muuta mahdollista paikallaanoloa valveillaoloaikana. Liikunnan puute eli liikuntaharrastuksen vähäisyys ei ole sama asia kuin liikkumattomuus.


title: Liikkumattomuus

text: Tutkimusten mukaan runsas päivittäinen istuminen ja muu paikallaanolo saattavat aiheuttaa lukuisia terveyshaittoja. Muun muassa metabolisen oireyhtymän vaara kasvaa ja tuki- ja liikuntaelinsairaudet lisääntyvät runsaan istumisen myötä. Istuminen on tupakoinnin, liikunnan puutteen ja ylipainon kaltainen itsenäinen terveydellinen riskitekijä. Suositukset täyttävä tai ylittävä liikunta ei suojaa istumisen aiheuttamilta terveysriskeiltä.


title: Liikkumattomuus

text: Runsas istuminen on yleistä kaiken ikäisillä. Terveyshaitat ulottuvat koko väestöön. Suomessa 46 % naisista ja 51 % miehistä istuu vähintään 6 tuntia päivässä. Yhdysvalloissa luvut ovat vieläkin suurempia, sillä siellä istumiseen käytetty aika on 8,5 tuntia päivässä.


title: Liikkumattomuus

text: Kiihtyvyysmittarilla voidaan mitata istumiseen käytettyä aikaa objektiivisesti. Objektiivinen mittaaminen antaa luotettavampaa tietoa istumisen kokonaisajasta ja terveysriskeistä kuin itseraportointi.


title: Liikkumattomuus

text: UKK-instituutin laskelman mukaan liikkumattomuus maksaa Suomessa 1–2 miljardia euroa vuodessa.


title: Niasin kieli

text: Nias on malaijilais-polynesialainen kieli, jota puhutaan Indonesiassa Niasin saarella ja Batusaarilla. Sitä puhuu vuoden 2000 väestönlaskennan mukaan äidinkielenään ihmistä.


title: FS Phlégéton (1853)

text: Phlégéton oli 1854 palvelukseen otettu Ranskan laivaston puurunkoinen korvetti.


title: FS Phlégéton (1853)

text: Alus tilattiin Cherbourgin laivastontelakalta. Sen köli laskettiin 24. huhtikuuta 1850 ja alus laskettiin vesille 25. huhtikuuta 1853. Alus otettiin palvelukseen 17. maaliskuuta 1854.


title: FS Phlégéton (1853)

text: Alus osallistui palvelukseen oton jälkeen Krimin sotaan Mustallamerellä vuonna 1854 ja seuraavana vuonna Itämerellä. Alus lähti 22. toukokuuta 1855 toiselle purjehdukselle Kertsin niemimaan edustalle ja se saapui Kamieshin redille 27. heinäkuuta. Se lähti Cherbourgista Kiinaan 17. joulukuuta 1856 yhdessä tykkivene "Dragonnen" kanssa.


title: FS Phlégéton (1853)

text: Aluksen aseistus vaihdettiin 1863 neljäksi 160 millimetrin ja neljäksi 220 millimetrin tykiksi. Alus poistettiin alusluettelosta 28. toukokuuta 1868.


title: Nia (täsmennyssivu)

text: Nia voi tarkoittaa seuraavia asioita ja henkilöitä:


title: Heikoisten seisake

text:
Heikoisten seisake (ratakm 167+277) on lakkautettu liikennepaikka Varsinais-Suomessa Paimion kaupungissa rataosuudella Helsinki–Turku
Seisake avattiin 1. kesäkuuta 1940 ja matkustajaliikenne lopetettiin 1. joulukuuta 1955, jolloin se myös lakkautettiin.


title: Dendrocereus

text: Dendrocereus on trooppinen kaktuskasvisuku, jonka nimessä yhdistyvät kreikan sana "dendron" ’puu’ ja latinan "cereus" ’vahakynttilä’. Sukuun kuuluu yksi tai kaksi lajia. Lajit on joskus viety sukuun "Acanthocereus".


title: Dendrocereus

text: Kasvit ovat puumaisia, ja niissä on paljon pystyjä tai riippuvia oksia ja hyvin kehittynyt runko. Varren nivelet ovat tavallisesti lyhyitä ja liereitä. Niissä on 3–5 korkeaa särmää, joiden laidat ovat aaltomaisia. Kääpiöversoissa ei ole pitkiä karvoja ja piikitkin voivat joskus puuttua.


title: Dendrocereus

text: Kukat kehittyvät versojen kärkiin ja kasvi kukkii öisin. Muodoltaan kukat ovat suppilomaisia, väriltään valkoisia. Kukan tyvi on lieriömäinen ja pienten, taakse kääntyvien suomujen peittämä. Kehälehdet ovat harittavia. Emin vartalon tyviosassa (perikarpellissa) on muutamia areoleja muutamine piikkeineen. Hedelmät ovat pallomaisia tai päärynämäisiä, avautumattomia, paljaspintaisia ja vihreitä. Ne sisältävät ruskeita siemeniä.


title: Dendrocereus

text: "Dendrocereus"-kaktukset kasvavat Karibialla Kuuban ja Hispaniolan saarilla.


title: Denmoza

text: Denmoza rhodacantha on kaktuskasveihin kuuluvan sukunsa ainoa laji. Tieteellinen sukunimi on johdettu Argentiinan Mendoza-nimisestä provinssista, mistä kasvi ensimmäisen kerran tavattiin. Aiemmin se on luokiltetu milloin mihinkin kaktussukuun (vrt. synonyymit tuonnempana), viimeksi ennen oman sukunsa muodostamista hopeapylväisiin ("Cleistocactus").


title: Denmoza

text: Lajin yksilöt kasvavat yksittäin ja ovat pallomaisia tai lyhyen pylväsmäisiä. Korkeutta voi kertyä puolitoista metriä, ja varsi on läpimitaltaan 20-30 cm. Varren uurteita voi olla jopa 30 ja ne voivat olla senttimetrin syvyisiä. Ruskehtavan punaisia, vanhemmiten harmaiksi muuttuvia piikkejä kantavat kääpiöversot eli areolit ovat aluksi erillisiä, mutta kasvavat yhteen myöhemmin. Areolissa on tavallisesti yksi 2-3 cm pituinen keskuspiikki (voi puuttuakin) ja 8-10 äimämäistä säteittäispiikkiä. Piikkien värin muuttumisen vuoksi nuori ja vanha kasvi ovat erinäköisiä.


title: Denmoza

text: Kukat sijaitsevat areoleissa, ja kukan tuottavassa areolissa on usein useita pitkiä ja ruskeita sukasia sekä jopa seitsemän senttimetrin mittaisia piikkejä. Kukalliset areolit sijaitsevat varren latvassa. Kasvi kukkii päivisin putkimaisin, vastakohtaisin ja kirkkaanpunaisin kukin. Pohjusmalja on tavallisesti käyrä ja hieman laajentunut emin tyven yläpuolelta. Emin tyvellä, ns. perikarpellissa, on pieniä, alustaansa vasten painuneita suomuja. Heteenpalhot ovat punaisia, ja ponnet pistävät ainakin sentin päähän ulos kehäputkesta. Kukassa on myös mesiäisiä joutoheteistä muodostuneine kauluksineen ja karvoineen. Hedelmä on pallomainen, kypsänä kuiva ja avautuva. Sen pinnalla on lyhyiden hiusmaisten piikkien muodostamia tupsuja.


title: Denmoza

text: "Denmoza rhodacantha" -kaktuksen levinneisyys rajoittuu Argentiinan länsi- ja luoteisosiin, missä se kasvaa Mendozasta Saltaan Andien itärinteillä.Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Euroopan unionin ja Kanadan vapaakauppasopimus

text: Euroopan unionin ja Kanadan kauppasopimus eli CETA-sopimus (Comprehensive Economic and Trade Agreement, ""Laaja-alainen talous- ja kauppasopimus"") on Euroopan unionin ja Kanadan välinen kauppasopimus.


text: Neuvottelut aloitettiin vuonna 2009. Sopimus allekirjoitettiin 30. lokakuuta 2016 Brysselissä EU:n ja Kanadan tasolla. EU-parlamentti hyväksyi sopimuksen 15. helmikuuta 2017. Täysimääräinen voimaantulo vaatii vielä kunkin jäsenmaan ratifioinnin.


text: Sopimukseen sisältyy investointi- eli sijoitussuoja, mikä tarkoittaa että kansainväliset yritykset voivat haastaa valtioita oikeuteen, jos yritysten sijoitukset eivät niiden mielestä saa oikeudenmukaista ja tasa-puolista kohtelua tai suojaa tai ne katsovat taloudellisia etujaan loukatun. Investointiriitojen selvittelypaikaksi on sovittu välimiesoikeus. Välimiesoikeutta on arvosteltu epädemokraattiseksi ja suljetuksi.


text: Europarlamentti arvosteli ennen CETA:n hyväksymiseen johtanutta äänestystä sopimusta ja erityisesti sen investointisuojaa ja riitojen ratkaisumenettelyä, (ISDS; sanoista "Investor State Dispute Settlemen"t). Jopa sopimuksen läpimeno parlamentissa oli epävarmaa. Siksi EU pyysi tammikuussa 2016 Kanadaa avaamaan sopimuksen investointisuojaa koskevan kohdan. EU haluaisi perustaa riitojen ratkaisuun uuden oikeuden, jossa olisi pysyvät ammattituomarit ja valitusoikeus. EU on esittänyt samanlaista ratkaisua Yhdysvaltojen kanssa käytävissä vastaavanlaisissa TTIP-vapaakauppaneuvotteluissa. Yhdysvallat vastustaa EU:n uutta mallia.


text: Tuloksena oli, että CETA:an sisältyvää investointisuojamekanismia muutettiin avoimemmaksi ja siihen sisällytettiin jopa jonkinlainen valitusoikeus. Sen ongelmat eivät kuitenkaan poistuneet. Corporate Europe Observatory testasi viisi eri tapausta, jotka johtaisivat yhä uudeen nimitetyn sijoittajasuojan ICS ("Investor Court System") alaisuudessakin oikeudenkäyntiin, jossa vain sijoittajat ja yritykset voivat yksipuolisesti haastaa valtioita oikeuteen etujaan loukattaessa.


text: CETA-sopimus oli Kanadan osalta konservatiivisen pääministeri Steven Harperin aikaansaannos. Vuoden 2015 vaalien jälkeisen keskusta-vasemmistolainen pääministeri Justin Trudeaun oli myötämielisempi investointiriitakohdan avaamiselle.


text: Sopimus avaa Kanadan alue- ja paikallistason julkiset hankinnat kilpailulle. Sopimus takaa EU:n yrityksille paremman pääsyn provinssitason julkisiin hankintoihin, kuin mitä kanadalaisyrityksillä on aiemmin ollut.


text: Sopimuksen julkisia hankintoja koskevat osiot voivat olla merkityksellisiä esimerkiksi ilmaston lämpenemisen torjumiselle. Valtiot ovat perinteisesti voineet asettaa laadullisia kriteerejä hankinnoilleen, jotka menevät niiden omien kustannuksia koskevien reunaehtojen tai tarjoajille asetettujen alempien hintavaatimusten edelle. Ceta periaatteessa ensin sallii tämän, mutta sitten väljällä ja epätäsmällisellä muotoilullaan "most advantageous" (~edullisin, hyödyllisin, antoisin) ainakin osittain romuttaa hyvän tarkoituksensa.


text: Byrokratiaa vähennetään. EU:n ja Kanadan sääntely-yhteistyön arvioidaan helpottavan teknisten määräysten soveltamista ja alentavan kustannuksia. Perustettavan sääntely-yhteistyön tarkoituksena on avata poliittista päätöksentekoa yritysten suuntaan uuden, tähän tarkoitukseen perustettavan foorumin myötä.


text: Sääntely-yhteistyö toteutettaisiin käytännössä Ceta-sekakomiteoiden avulla, jotka avaisivat päätöksentekoa yhtiöiden, järjestötoimijoiden ja ajatushautomoiden suuntaan, mutta myös velvoittaisivat päättäjiä informoimaan näitä samoja tahoja hyvissä ajoin etukäteen mahdollisista merkittävistä lakimuutoksista.


text: Sääntely-yhteistyön merkittävimpiä ongelmia on sen antama mahdollisuus hidastaa rahamarkkinoiden sääntelyn, terveyden tai ympäristön kannalta välttämättömiä uudistuksia, jos niiden toteuttaminen on ristiriidassa yritysten tai sijoittajien edun kanssa.


text: Sopimus poistaa EU:n ja Kanadan väliset tullimaksut teollisuustuotteilta. Tullimaksujen poiston on arveltu tuovan eurooppalaisyrityksille 500 miljoonan euron säästön vuosittain.


text: Paikallisten elinkeinonharjoittajien niin Kanadassa kuin Euroopassakin [etu]oikeuksia poistava sopimus jäytäisi kriitikoiden mukaan myös työ-ja ympäristölainsäädäntöä ja luovuttaisi ylikansallisille yrityksille oikeuden sanella julkisen alueelle kuuluvaa politiikkaa. Lisäksi näitä kustannuksia on alennettu teollisuusmaiden välillä jo 30 vuoden ajan, joten ne ovat jo valmiiksi melko alhaalla. Onkin kysytty, voitaisiinko tulleja ja tariffeja alentaa ilman, että sopimukseen nivotaan paljon eripuraa aihettavia kohtia kuten sijoittajansuoja ja sääntely-yhteistyö.


text: Euroopan unionin ja Kanadan vapaakauppasopimuksen on arvioitu aiemmin lisäävän kauppaa näiden välillä yli 20 prosenttia yli 25 miljardiin euroon. Euroopan unionin vuoden 2014 arvion mukaan vapaakauppasopimus lisäisi alueiden välistä kauppaa 25 prosenttia. Sopimuksen on arvioitu kasvattavan EU:n bruttokansantuotetta noin 12 miljardilla eurolla vuodessa. Vuonna 2016 tehdyn edellä mainittuja tutkimuksia kriittisesti tarkastelevan Itävaltaan, Eurooppaan ja Kanadaan keskittyvän tutkimuksen mukaan taloudelliset hyödyt ovat marginaaliset.


text: Kanadassa on aiemmin arveltu sopimuksen tuovan 80 000 työpaikkaa ja olevan merkittävämpi kuin Yhdysvaltojen kanssa solmittu NAFTA-sopimus. EU:lle merkitys ei ole yhtä iso, mutta sopimuksen on arvioitu nopeuttavan Yhdysvaltojen kanssa käytäviä samankaltaisia TTIP-neuvotteluja.


text: Joidenkin tutkimusten mukaan kuitenkin pitkäaikaisvaikutukset etenkin pohjoisimman Euroopan valtioiden työllisyydelle, hyvinvoinnille ja taloudelliselle tasa-arvolle ovat miinusmerkkiset, kun pääosin hintaperusteinen, suuria toimijoita suosiva kilpailu lisääntyy merkittävästi.


text: Sopimuksen tullimuutoksista suurin vaikutus kohdistuu maataloustuotteiden kauppaan. Kanada voi jatkossa tuoda 80 000 tonnia sianlihaa ja 50 000 naudanlihaa EU-alueelle ilman tullimaksuja. EU:n puolella eniten hyötyvät juustonvalmistajat, jotka voivat yli kaksinkertaistaa korkealaatuisten juustojen viennin.


text: Suomen tavaroiden ja palvelujen vienti Kanadaan oli vuonna 2014 arvoltaan noin 750 miljoonaa euroa. Presidentti Sauli Niinistö arvioi EU:n laskelmien pohjalta, että vienti voisi kasvaa sopimuksen myötä lähes miljardiin. Niinistön mukaan Suomi saa Kanadan kaupasta suhteellisesti suuren osan. ja Kanada on suuri mahdollisuus jäänmurtajille sekä jäisissä ja kylmissä olosuhteissa toimivalle tekniikalle ja kaivosteollisuuden laitteille.


text: Niinistö kävi valtiovierailulla Kanadassa 8.−11. lokakuuta 2014 Seurueeseen kuuluivat elinkeinoministeri Jan Vapaavuori sekä yritysjohtajien valtuuskunta.


text: Ei ole yksiselitteistä, että CETA tuo investointien, talouden tai työllisyyden kasvua. Varsinkin pien- ja keskisuurilta yrityksiltä, tietyiltä teollisuudenaloilta ja pienviljelystä katoaa työpaikkoja. Esimerkiksi Itävaltaan keskittyneen, mutta muiden Euroopan unionin jäsenvaltioiden kehitystä heijastelleen tutkimuksen mukaan sopimus vaivoin on vaivan arvoinen, jos sen tulonlisäyksen arvo on vain 0,016% (alle eurooppalaisen keskiarvon) ja talousvaikutukset koko Euroopassa BKT:lla mitattuna 0,03% - 0,08%.


text: Yli 450 kansalais-, työntekijä- ja ympäristöjärjestöä yhdessä viljelijöiden ja pk-yrittäjien kanssa vetoavat maidensa päättäjiin, jotta nämä jättäisivat Ceta-sopimuksen ratifioimatta. Sopimus suosii liikaa suuria toimijoita ja jättää pk-yritysten, työntekijöiden ja pienviljelijöiden omaksi ongelmaksi sen, miten nämä löytävät uudessa toimintaympäristössä elinkeinonsa. Ajankohtaisiin ja puuttumista vaativiin ilmastoasioihin, yhteiskunnalliseen taloudelliseen epätasa-arvoon ja pitkälti sen aiheuttamien jännitteiden purkamiseen Ceta ei reagoi. Olisi tehtävä paradigmanmuutos avoimemman kauppapolitiikan suuntaan sen sijaan, että tehdään vanhan kaavan mukaan ylikansallisten yritysten ehdoilla näennäisprogressiivisia sopimuksia maiden välillä.


text: Sijoittajien ja suuryritysten valtaa lisäävän sopimuksen pulmista suurin liittyy ilmastonmuutoksen torjumiseen, sillä Ceta antaa kyllä suosituksia, muttei sido yrityksiä niiden noudattamiseen ja kaventaa hallitusten mahdollisuuksia suojata kansalais- ja ympäristöoikeuksien toteutumista .


text: Neuvottelut aloitettiin vuonna 2009. Keskeisistä kohdista päästiin sopuun lokakuussa 2013, jolloin periaatesopimus allekirjoitettiin. Kanadan pääministeri Stephen Harper ja Euroopan komission puheenjohtaja Jose Manuel Barroso pitivät tiedotustilaisuuden vapaakauppasopimuksen allekirjoittamisen jälkeen Brysselissä 18. lokakuuta 2013. Tekniset neuvottelut jatkuivat elokuuhun 2014, jolloin viralliset neuvottelut päätettiin. Sen jälkeen sopimusluonnos lähti jäsenvaltioiden kommentointikierrokselle. Sopimus edellyttää vielä EU:n parlamentin ja jäsenmaiden sekä Kanadassa liittovaltion ja aluehallinnon hyväksynnän. Sopimus on tarkoitus hyväksyä vuonna 2016 ja sen uskottiin astuvan voimaan vuonna 2017 ja niin tapahtuikin. Ceta-sopimus astui osittain voimaan 21.9.2017 .


text: Sopimuksen täytäntöönpano on viivästynyt EU:n alettua neuvottelujen loppumetreillä vuonna 2016 vastustaa sopimusehtoihin kuuluvaa investointisuojajärjestelmää, joka suojelisi yrityksiä hallitusten väliintulolta. Vielä enemmän sopimus viivästyi, kun Belgian Vallonian aluehallitus Paul Magnetten johdolla kieltäytyi hyväksymästä sopimusta muun muassa siihen sisältyvän investointisuojan (ICS) vuoksi.


text: CETA:n rinnalla on neuvoteltu myös osapuolten välistä strategista kumppanuussopimusta, joka valmistui vuonna 2014 ja jonka Euroopan parlamentti hyväksyi 15. helmikuuta 2017.


text: EU:n ja Kanadan johtajat allekirjoittivat sopimuksen 30. lokakuuta 2016 Brysselissä. Allekirjoitustilaisuuteen osallistuivat EU:n puolelta puheenjohtajamaan Slovakian pääministeri Robert Fico, Eurooppa-neuvoston puheenjohtaja Donald Tusk sekä EU:n komission puheenjohtaja Jean-Claude Juncker sekä Kanadan puolelta pääministeri Justin Trudeau. EU-parlamentti hyväksyi sopimuksen 15. helmikuuta 2017, minkä myötä ratifiointi EU:n tasolla valmistui.


text: Kanada ratifioi CETA:n 17. toukokuuta 2017. Euroopassa sen on 21. kesäkuuta 2017 mennessä ratifioinut Latvia ja Tanska. Täysimääräinen voimaantulo vaatii vielä kunkin jäsenmaan ratifioinnin. Aiemman sovitun mukainen sopimuksen osittainen ennalta voimaan tuleminen ("provisional implementation") kuukauden kuluttua siitä, kun Kanadakin on sen ratifioinut on vastatuulessa muun muassa siksi, että Kanada haluaa priorisoida juustoloitaan ja juuston tuottajia.


text: Suomen eduskunta hyväksyi sopimuksen 16.5.2018 edellyttäen, että kaivoslain uudistamisen arviointi käynnistetään välittömästi . Varauksellinen suhtautuminen juontaa juurensa Ceta-sopimuksen ICS-mekanismin mahdollistamiin oikeudenkäynteihin, joissa esimerkiksi ulkomaiden kaivosyhtiö voi nykyistä paljon helpommin haastaa Suomen valtion oikeuteen voittojensa menettämisestä, jos valtio haluaisi esimerkiksi kiristää lainsäädäntöään ja turvata ympäristön oikeuksia. Syyskuussa 2018 kuitenkin uutisoitiin, ettei uudistamiselle ole tarvetta .


title: Mundang

text: Mundang on Tšadissa ja Pohjois-Kamerunissa puhuttu nigeriläis-kongolainen kieli. Sitä puhuu äidinkielenä ihmistä. Mundangin lähimmät sukukielet ovat pam ja mono.


title: Trulli GP

text: Trulli Formula E Team oli sveitsiläinen Formula E -talli, joka kilpaili sarjassa sen debyyttikaudesta 2014 lähtien. Trulli GP on entisen Formula 1 -kuljettaja Jarno Trullin perustama talli yhdessä Francesco Guarnierinin kanssa. Talli toimii teknisessä yhteistyössä Drayson Racing Technologiesin kanssa.


title: Trulli GP

text: Kaudella 2014–2015 tallin kuljettajina toimivat tallin toinen omistaja Jarno Trulli sekä sarjan toinen naiskuskeista Michela Cerruti. Cerrutin paikan otti Miamin GP:stä lähtien Vitantonio Liuzzi ja Liuzzin paikan otti Lontoon GP:ssä Alex Fontana. Trulli kilpaili numerolla 10. Cerruti, Liuzzi sekä Fontana ajoivat numerolla 18. Talli saavutti 17 pistettä sijoittuen tallipisteissä viimeiseksi.


title: Trulli GP

text: Kaudella 2015–16 tallissa jatkoivat Jarno Trulli ja Vitantonio Liuzzi. Trulli kuitenkin ilmoitti ennen kauden alkua väistyvänsä ajotehtävistä, ja hänen paikkansa otti meksikolainen Salvador Durán. Tallin autot eivät läpäisseet ajoissa FIA:n tuomariston suorittamaa tarkastusta avauskisassa Kiinassa, minkä vuoksi kuljettajat eivät voineet osallistua kilpailuun. Malesian osakilpailussa Trulli korvasi Duránin sopimuserimielisyyksien vuoksi, mutta tallin autot eivät läpäisseet FIA:n tarkastusta eivätkä voineet taaskaan osallistua kilpailuun. Joulukuussa 2015 talli ilmoitti, että se vetäytyy Formula E -sarjasta eikä osallistu jäljellä oleviin osakilpailuihin.


title: Lapin matkailu

text: Lapin matkailu tarkoittaa matkailua, joka suuntautuu kotimaasta ja ulkomailta Suomen Lappiin. Suomen Lappia on pyritty jakamaan Perämeren rannikon Meri-Lappiin ja pohjoiseen Tunturi-Lappiin. Usein Kuusamo ja sen lentoasema lasketaan mukaan Lapin matkailuun, vaikka Kuusamo sijaitsee Pohjois-Pohjanmaan maakunnan puolella. Lapin matkailulle on ominaista voimakas sesonkiluonteisuus. Lapin matkailu jakaantuu talvi- ja kesäsesonkeihin, joista ensimmäinen on vilkkaampi. Matkailun vilkkain kuukausi on joulukuu. Lapin matkailua pyritään kehittämään ympärivuotiseksi.


title: Lapin matkailu

text: Meri-Lapissa sesonki keskittyy kevääseen. Kemissä sijaitsee talvisin Kemin lumilinna. Rovaniemi on brändätty Joulupukin viralliseksi kotikaupungiksi. Lapissa kerrotaan olevan kahdeksan vuodenaikaa tavanomaisten neljän sijaan. Lapissa on runsaasti luontoa ja sen erikoisuuksia ovat mm. porot, revontulet, lohijoet ja järjestettävät kelkkailuretket.


title: Lapin matkailu

text: Lapissa sijaitsee useita laskettelukeskuksia. Suomen kolme suurinta hiihtokeskusta, Ylläs, Levi ja Ruka, sijaitsevat kaikki Lapin tuntureilla. Lapissa on pohjoisesta sijainnista johtuen pitkät talvet ja laskettelukeskusten kaudet ovat pitkiä. Levistä on kasvanut 28 000 vuodepaikan laskettelukaupunki, jonka rakennuksiin on otettu mallia Alpeilta. Ylläkselle tavoitellaan 50 000:ta vuodepaikkaa. Pyhätunturille ja Suomulle kaavaillaan yhteensä yli 20 000 uutta vuodepaikkaa parinkymmenen vuoden kuluessa.


title: Lapin matkailu

text: Lapissa on kesällä yöttömät yöt. Golfkenttiä on Lapissa neljässä paikassa. Suomen pohjoisin golfkenttä sijaitsee Levillä. Tunnetuin Lapin kentistä on kahden valtakunnan alueelle ulottuva Tornion Green Zone -kenttä. Lisäksi golfkenttä on Kemissä, jossa toimii Mainari Golf Club sekä Rovaniemellä, Ounasvaaralla, jossa sijaitsee Arctic Golf.


title: Lapin matkailu

text: Sodankylän elokuvajuhlat järjestetään kesäisin Sodankylässä.


title: Lapin matkailu

text: Lapin matkailulle on ominaista voimakas sesonkiluonteisuus. Lapin matkailu jakaantuu talvi- ja kesäsesonkeihin, joista ensimmäinen on vilkkaampi. Viime vuosina myös kevät ja syksy ovat kasvattaneet suosiotaan. Tärkeimmät päämarkkina-alueet ovat Iso-Britannia (lähes 300 000 yöpymysvuorokautta), Saksa (yli 160 000 yöpymisvuorokautta), Ranska (140 000 yöpymisvuorokautta) ja Alankomaat (yli 80 000 yöpymisvuorokautta). Kiinalaisten matkailjoiden määrä on viime vuosina kasvanut huomattavasti, mutta kokonaisvolyymi on toistaiseksi suhteellisen pieni (n. 63 000 yöpymisvuorokautta). Venäläisten matkailijoiden huippu ajoittuu tammikuulle, jolloin venäläiset saapuvat Lappiin oman kalenterinsa mukaiseen joulun ja uudenvuoden viettoon.


title: Lapin matkailu

text: Lappiin pääsee autolla, junalla ja lentäen. Ulkomaalaiset matkailijat saapuvat pääasiassa Lappiin charter-lennoilla. Suurin osa tilauslennoista tulee Iso-Britanniasta. Iso-Britannian lisäksi lentoja tehdään muun muassa Ranskasta, Espanjasta ja jossain määrin Hollannista. Charterit aloittavat liikennöinnin Lappiin marraskuussa. Charter-lentoja saapuu joulukuussa Lapin kentille Kuusamo mukaan lukien noin 600. Viime vuosina myös suoria reittilentoyhteyksiä Euroopasta Lappiin on avattu. Finavia on nimennyt Pohjois-Suomen lentoasemat Lapland Airports -nimellä. Lapin matkailua palvelevat useat lentoasemat. Valtaosa joulukuun charter-lennoista lentää Rovaniemelle ja Kittilään. Rovaniemen lentoasema sijaitsee Tunturi-Lapissa. Tunturi-Lappiin voi lentää myös laskeutumalla Kittilän lentoasemalle. Rovaniemen rautatieasemalle pääsee junalla. Junabussi kulkee Kolarin rautatieasemalta Ylläkselle ja takaisin ympäri vuoden junien aikataulujen mukaan. Meri-Lappiin pääsee junalla Kemin rautatieasemalle sekä lentokoneella Kemi-Tornion lentoasemalle.


title: Lapin matkailu

text: Lapissa matkailun aluetaloudellinen merkitys on suuri. Matkailu on Lapin vahva vientituote ja matkailu on ollut viime vuosina Lapin keskeinen kasvuala. Erityisesti kansainvälisen matkailun kasvu on kansainvälisestikin verrattena ollut vahvaa ja Lapista onkin muodostunut Suomen matkailun kasvun veturi. Vuonna 2017 Lapissa oli 2,9 miljoonaa rekisteröityä yöpymistä, joista ulkomaalaisten yöpymisten osuus oli 51% (1,48 miljoonaa). Suurimmat matkailijavolyymit tulivat vuonna 2017 Isosta-Britanniasta, Saksasta, Ransakasta, Alankomaista ja Norjasta. . Myös kiinalaisten matkailu on viime vuosina kasvanut voimakkasti. Rovaniemellä on eniten kansainvälisiä yöpymisiä Helsingin ja Vantaan jälkeen.


title: Lapin matkailu

text: Lapissa matkailu työllisti vuonna 2017 noin 7000 henkilöä, sekä merkittävän määrän vuokratyövoimaa. Lapin matkailun kokonaiskysyntä oli vuonna 2017 noin miljardi euroa.


title: Deerhunter

text: Deerhunter on yhdysvaltalainen indie rock-yhtye, joka perustettiin Atlantassa vuonna 2001. Yhtye kuvailee musiikkiaan ambient punkiksi, vaikka musiikissa on vaikutteita noise rock, garage rock, art rock, shoegaze ja post-punk -tyyleistä. Kokoonpano on vaihdellut vuosien saatossa useasti.


title: Bogesundin linna

text: Bogesundin linna on rakennus Ruotsissa Vaxholmin kunnassa.


title: Bogesundin linna

text: Alkuperäinen Pietari Brahen rakennuttama linna valmistui vuonna 1650. Porraskäytävä ja salonki sijoitettiin keskelle ja niitä ympäröivät muut huoneet. Julkisivu oli punainen ja kulmat harmaat. Brahen suku omisti linnan vuoteen 1739 asti. Se säilyi suurimmaksi osaksi muuttumattomana vuoteen 1859 asti. Silloin omistaja Nils Albrekt von Lantingshausen von Höpken rakennutti linnasta nelitornisen kansallisromanttisen ritarilinnan. Arkkitehteina toimivat F. W. Scholander ja Thor Medelplan.


title: Bogesundin linna

text: Viimeinen yksityinen omistaja omisti tilan vuoteen 1906 asti. Hänellä ei ollut rahaa kunnossapitoon, joten rakennukset ja maat jätettiin rappeutumaan. Valtio otti omaisuuden haltuunsa 1946 tarkoitusta varten säädetyn huonoon hoitoon liittyvän lain nojalla. Vuodesta 1949 linna on ollut rakennusmuistomerkki. Siellä hoidettiin jonkin aikaa alkoholisteja.


title: Bogesundin linna

text: Katto, julkisivut ja ikkunat remontoitiin perusteellisesti vuosina 1960–1970. 1990-luvulla linnan sisäosat järjestettiin siten, että sitä on mahdollista esitellä yleisölle. Ylimmässä kerroksessa on takka, ovet ja seinämaalausten jäännöksiä 1600-luvulta, muut kerrokset edustavat omia vuosisatojaan 1900-luvun alkuun asti.


title: Bogesundin linna

text: Puistossa on retkeilymaja. Siellä on myös joitakin 1800-luvun jälkipuolelta peräisin olevia hyvin säilyneitä työväen asuntoja. Puistoa entistetään romanttisen englantilaisen tyylin mukaiseksi, joka oli 1800-luvun lopussa.


title: Driveclub

text: Driveclub on Evolution Studiosin kehittämä ajopeli, joka julkaistiin alun perin Pohjois-Amerikassa 7. lokakuuta 2014 PlayStation 4:lle. Peli julkistettiin PlayStation 4:n lehdistötilaisuudessa 20. helmikuuta 2013.


title: Driveclub

text: Pelin ideana on liittyä ajoklubiin ja kilpailla muiden kanssa. Pelaaja saa voittamistaan kilpailuista ja suorittamistaan ratahaasteista pisteitä. Samalla sekä pelaaja että klubi keräävät tasopisteitä, jotka avaavat uusia autoja. Pelattavana on yhteensä 11 rataa, jotka sijoittuvat viiteen eri maahan. Pelissä on kolme pääpelitilaa.


title: Driveclub

text: Driveclub VR on PlayStation VR -laitteelle kehitetty versio pelistä.


title: Driveclub

text: Pelillä on GameRankingsissa 71,23 prosentin keskiarvo ja Metacriticissä 72/100. IGN antoi pelille arvosanaksi 7,9/10, Game Informer 7,79/10 ja GameTrailers 8,6/10.


title: Isokarpeet

text: Isokarpeet ("Parmelia") on karpeiden heimoon kuuluva suku. Liuskat voivat olla litteitä tai lehden muotoisia. Kasvustot voivat olla myös joko koveria tai kuperia. Väriltään lajit ovat ruskean tai harmaan sävyisiä. Alapuolella on paljon juurtumahapsia. Liuskojen yläpuolella on ruskeita kotelomaljoja ja sekovarren sisäpuolella on kuromapulloja. Isokarpeet kasvavat joko kasvien tai kivien päällä. Sukuun kuuluvia lajeja ovat kouruisokarve ("P. fraudans"), luotoisokarve ("P. omphalodes subsp. discordans"), limi-isokarve ("P. omphalodes subsp. omphalodes"), liuskaisokarve ("P. omphalodes subsp. pinnatifida"), Kallioisokarve ("P. saxatilis") ja raidanisokarve ("P. sulcata").


title: The Evil Within

text: The Evil Within on Tango Gameworksin kehittämä ja Bethesda Softworksin julkaisema selviytymiskauhupeli, joka julkaistiin Pohjois-Amerikassa ja Euroopassa 14. lokakuuta 2014 Microsoft Windowsille, PlayStation 3:lle, PlayStation 4:lle, Xbox 360:lle ja Xbox Onelle. Peli julkaistiin myös Australiassa 16. lokakuuta 2014.


title: The Evil Within

text: Pelissä pelaaja ohjaa etsivä Sebastian Castellanosia, pelin protagonistia, joka herää uudessa, muuttuneessa maailmassa. Hänen tehtävänään on selvittää, mistä pahuuden lähde on peräisin. Peliä pelataan kolmannen persoonan näkökulmasta. Pelaajalla on käytössä erilaisia aseita, joilla taistella vihollisia vastaan.


title: The Evil Within

text: Peli koostuu Chaptereistä eli luvuista. Lukuja on yhteensä 16. Useimmat viholliset, joita pelaaja kohtaa ovat riivattuja (The Haunted). He ovat vaarallisia laumoina ja voivat saartaa helposti saartaa pelaajan nurkkaan. Pelissä on myös mekaniikka, joka on tuttu ensimmäisestä Resident Evil- pelistä. Surmatut riivatut voi tuhota kokonaan polttamalla heidät tulitikuilla. Tulitikkuja on vain rajattu määrä, joten pelaajan on valittava viisaasti, mitkä ruumit hän polttaa. Niillä voidaan myös kätevästi tappaa joukon riivattuja, sillä tuli tarttuu lähellä oleviin vihollisiinkin. Aseita on pelissä viisi: kaksi revolveria (joista toinen on huipputehoisempi), haulikko, tarkkuuskivääri ja jalkajousi. Jalkajousen avulla voi ampua erilaisia nuolityyppejä, esimerkiksi tuhoisia räjähdenuolia ja sokaistaviin sähkönuoliin. Pelin keräilyesineistä ja läpäisemisestä voi avata lisää aseita, kuten esimerkiksi konepistoolin ja raketinheittimen. Ammukset löytyvät pieninä määrinä, pakottaen pelaajaa käyttämään lähitaistelua tai tarkkoja pääosumia. Pulloilla voi hämätä vihollisia ja jopa tainnuttaa hetkellisesti. Ympärillä lojuvia tai vihollisilta pudotettuja kirveitä ja soihtuja voi myös käyttää hyväksi. Pelissä voi myös päivittää Sebastianin taitoja, Green Gelin avulla. Green Geliä saa rikotuista laatikoista, arkuista ja surmatuilta vihollisilta sekä päävastuksilta. Sen avulla voi päivittää mm. ammusten enimmäismäärää, aseiden latausaikoja tai vaikkapa kestävyyttä. Pelissä on myös muutamia palapelejä ratkottavaksi, jotka avaavat tien eteenpäin. Pelin aikana Sebastiania jahtaa moniraajainen hirviö, jolta voi joko juosta pakoon tai kukistaa hetkellisesti.


title: NextEV NIO

text: NextEV NIO Team China Racing (entinen China Racing Formula E Team ja NEXTEV TCR) on kiinalainen Formula E -talli, joka aloitti kilpailemisen Formula E -sarjassa sarjan debyyttikaudella kaudella 2014–2015 nimellä China Racing. Tallin kuljettajina toimivat brasilialainen Nelson Piquet Jr. sekä vaihtelevasti kauden aikana ajaneet ranskalainen Charles Pic, kiinalainen Ho-Pin Tung, espanjalainen Antonio García sekä brittiläinen Oliver Turvey. Piquet kilpaili numerolla 1 ja Tung, García, Pic sekä Turvey numerolla 88.


title: NextEV NIO

text: Tallin teknisenä kumppanina toimii NEXTEV, joka on kiinalainen teknologiayritys.


title: NextEV NIO

text: Nelson Piquet Jr. toi NEXTEV TCR:lle ensimmäisen osakilpailuvoittonsa kilpailussa.


title: NextEV NIO

text: 16. kesäkuuta 2015 NEXTEV TCR julkisti, että Nelson Piquet Jr. on tehnyt tallin kanssa useamman vuoden mittaisen jatkosopimuksen.


title: NextEV NIO

text: NextEV NIO saavutti ensimmäisen paalupaikan Nelson Piquen ajaessa kauden 2016–2017 avauskilpailussa paalupaikalle Hongkongissa.


title: Juraj Kucka

text: Juraj Kucka (s. 26. helmikuuta 1987 Bojnice) on slovakialainen jalkapalloilija, joka edustaa Italian Serie A:ssa pelaavaa Parmaa. Oikeajalkaisen Kuckan pelipaikka on keskikenttä, pääosin vasen laita. Hän pelaa myös Slovakian jalkapallomaajoukkueessa.


title: Juraj Kucka

text: Kucka aloitti uransa kotimaansa Podbrezovássa vuonna 2005. Vuonna 2007 hän siirtyi Ružomberokiin, jossa hän pelasi vain kauden, ennen kuin siirtyi Tšekin suurseuraan Sparta Prahaan, jossa hän voitti kaudella 2009-2010 Gambrinus ligan mestaruuden ja samalla kaudella supercupin.


title: Juraj Kucka

text: Tammikuussa 2011 Kucka siirtyi Prahasta Italian Serie A:n Genoa CFC:hen. Debyytti tapahtui Italian cupin otteussa Inter Milania vastaan vielä samassa kuussa ja ensimmäinen maali syntyi SS Lazioa vastaan syyskuussa 2011. Elokuussa 2011 Inter Milan osti puolet Kuckan pelaajaoikeuksista, mutta Kucka ei pelannut otteluakaan milanolaisjoukkueessa. Yhteensä hän pelasi Genoassa 122 ottelua onnistuen maalinteossa yhdeksän kertaa.


title: Juraj Kucka

text: Elokuussa 2015 Kucka siirtyi toiseen milanolaisseuraan, AC Milaniin. Hän debytoi seuran paidassa Serie A:ssa samassa kuussa vanhaa seuraansa vastaan. Avausmaali syntyi tammikuussa 2016 AS Roman verkkoon.


title: Juraj Kucka

text: Nuorten maajoukkueissakin pelannut Kucka debytoi Slovakian jalkapallomaajoukkueessa Liechtensteiniä vastaan marraskuussa 2008. Hän oli mukana vuoden 2010 MM-kisoissa, vaikkei hän pelannut yhtään karsintaottelua Vladimír Weissin valmentamassa ryhmässä. Itse MM-kisoissa Kucka pelasi kaikissa kolmessa alkulohko-ottelussa. Hävityssä neljännesvälieräottelussa Hollantia vastaan Kucka ei pelannut. Avausmaalinsa maajoukkueessa Kucka teki elokuussa 2011 ystävyysottelussa Itävaltaa vastaan. Hän teki Espanjaa vastaan vapaapotkusta maalin lokakuussa 2014 EM-karsintaottelussa Slovakian voitettua hallitsevan Euroopan mestarin 2-1.


title: Juraj Kucka

text: Seurajoukkuetasolla


title: Alia Bhatt

text: Alia Bhatt (s. 15. maaliskuuta 1993) on intialainen näyttelijä ja laulaja, joka työskentelee hindinkielisessä elokuvateollisuudessa. Hän on elokuvantekijä Mahesh Bhattin ja näyttelijä Soni Razdanin tytär.


title: Alia Bhatt

text: Bhatt esiintyi lapsinäyttelijänä trillerissä "Sangharsh" (1999), ja teki näyttelijändebyyttinsä aikuisena Karan Joharin romanttisessa komediassa "Student of the Year" (2012). Hänen roolisuorituksensa Tukholma-syndroomasta kärsivänä teinityttönä Imtiaz Alin draamassa "Highway" (2014) sai ylistystä ja hän voitti parhaan naisnäyttelijän Filmfare Awards -kriitikkopalkinnon. Hänen seuraavat menestyselokuvansa olivat romanttinen draama "2 States" (2014), romanttinen komedia "Humpty Sharma Ki Dulhania" (2014), draama "Kapoor & Sons" (2016), kasvuelokuva "Dear Zindagi" (2016) ja romanttinen komedia "Badrinath Ki Dulhania" (2017). Hän voitti parhaan naispääosan Filmfare Awards -palkinnon roolistaan rikosdraamassa "Udta Punjab" (2016).


title: Alia Bhatt

text: Elokuvissa näyttelemisen lisäksi Bhatt on laulanut kuusi kappaletta elokuviinsa. Hän myös osallistuu lavaesityksiin ja on julkaissut oman vaatemallistonsa.


title: Jean Tirole

text: Jean Marcel Tirole (s. 9. elokuuta 1953 Troyes, Ranska) on ranskalainen taloustieteen professori. Tirole toimi professorina yhdysvaltalaisessa Massachusetts Institute of Technologyssa (MIT) ennen siirtymistään Toulouse School of Economics (TSE) -yliopistoon vuonna 1991. Tirole sai vuonna 2014 Nobelin taloustieteen palkinnon määräävää markkina-asemaa ja sääntelyä koskevasta tutkimuksestaan. Vuonna 1993 Tirole palkittiin suomalaisella Yrjö Jahnssonin säätiön palkinnolla.


title: Jean Tirole

text: Suomen Pankin pääjohtaja Erkki Liikanen pitää Tirolen teosta "Economics for the Common Good" (2017) yhtenä vuoden tärkeimmistä talouskirjoista. Tirole kertoo kirjassaan Liikasen mukaan selkokielellä siitä, miten taloustieteen tutkimus edistää suurten ongelmien ratkaisemista ja maailman ymmärtämistä.


title: Andretti Autosport (Formula E -talli)

text:
Andretti Formula E on yhdysvaltalainen Formula E -talli, joka kilpaili sarjassa ensimmäistä kertaa sarjan debyyttikaudella 2014–2015.
Tallin kuljettajina toimii kaudella 2017-2018 Portugalilainen António Félix da Costa sekä japanilainen Kamui Kobayashi.


title: Andretti Autosport (Formula E -talli)

text: Talli lähti kauteen toisena kahdesta yhdysvaltalaisesta tallista. Kauden avauskilpailuun Kiinan ePrix'iin talli palkkasi kuljettajikseen ranskalaiset Franck Montagnyn sekä Charles Picin. Pic ajoi tallissa kauden aikana vain avauskilpailun. Montagny ajoi myös Malesian GP:ssä, mutta kärähti kokaiinin käytöstä kilpailun jälkeisessä dopingtestissä. Matthew Brabham korvasi Picin Malesiassa ja jatkoi pestiään myös Uruguayn ePrixissä. Uruguayssä Brabham sai rinnallensa Jean-Eric Vergnen. Vergne ajoi debyytissään kilpailun paalupaikalle. Argentiinan GP:ssä Marco Andretti korvasi Matthew Brabhamin.


title: Andretti Autosport (Formula E -talli)

text: Kaudeksi 2015–2016 Andretti kertoi avanneensa uuden osaston valmistamaan tallille oman voimansiirtolinjan. Andretti ilmoitti myös sopineensa yhteistyöstä Amlinin kanssa useamman vuoden sopimuksella.


title: Andretti Autosport (Formula E -talli)

text: Kautta edeltävissä testeissä Andrettin uuden moottorin ongelmat estivät merkittävän testaamisen. Talli päätti palata käyttämään ensimmäisellä kaudella käytettyä McLarenin moottoria, suunnitelmissa tuoda oma moottorinsa sarjan kolmannelle kaudella.


title: Andretti Autosport (Formula E -talli)

text:
Kuljettajikseen talli värväsi Robin Frijnsin ja Simona de Silvestron.
Talli sijoittui kauden päätteksi valmistajien sarjassa seitsemänneksi.


title: Andretti Autosport (Formula E -talli)

text: Kaudelle 2016–2017 talli palkkasi Robin Frijnsin tallikaveriksi portugalilaisen António Félix da Costan.


title: FS Talisman (1862)

text: Talisman oli Ranskan laivaston vuonna 1862 vesillelaskettu puurunkoinen parkkitakiloitu ja klipperikeulalla varustettu pyöreä peräinen korvetti. Se luokiteltiin myöhemmin 2. luokan risteilijäksi.


title: FS Talisman (1862)

text: Alus tilattiin Augustin Normandilta Le Havresta ja sen köli laskettiin vuonna 1860. Alus laskettiin vesille 24. syyskuuta 1862 ja se otettiin palvelukseen vuonna 1863.


title: FS Talisman (1862)

text: Aluksen aseistukseksi vaihdettiin myöhemmin yläkannelle neljä 5,5" modèle 1870 -tykkiä ja kaksi 3,9" tykkiä keulaan ja perään. Lisäksi asennettiin vielä neljä 37 millimetrin tykkiä.. Alus poistettiin alusluettelosta 7. heinäkuuta 1893 ja se muutettiin varastolaivaksi vuonna 1896.


title: Hijazin kuningaskunta

text: Hijazin kuningaskunta () oli Hijazin alueella nykyisen Saudi-Arabian alueella 1916–25 sijainnut kuningaskunta. Se itsenäistyi ensimmäisen maailmansodan aikana käydyn arabikapinan seurauksena, kun Mekan šarif Husain ibn Ali nousi kesäkuussa 1916 Britannian tuella kapinaan Osmanien valtakuntaa vastaan. Hijazin kuningaskunnan itsenäisyys tunnustettiin Sèvresin rauhansopimuksessa vuonna 1920.


title: Hijazin kuningaskunta

text: Valtio koostui kahdesta erityyppisestä alueesta, rannikkovyöhykkestä ja sisämaasta, joita erotti vuoristoalue. Myös valtion nimi Hijaz (jaettu) viittasi tähän kahtalaisuuteen. Alueen tärkeimmät kaupungit ovat Mekka, Medina ja Jedda. Osmannikaudella vuosina 1900–1908 rakennettiin Damaskoksen ja Medinan välinen rautatie, joka oli tärkeä pyhiinvaeltajien kulkuväylä. Nejdin sulttaani Ibn Sa’ud valloitti alueen vuonna 1924 ja liitti sen Nejdin sulttaanikuntaan. Tammikuussa 1926 ibn Sa’ud julistettiin Hijazin kuninkaaksi Mekan suuressa moskeijassa. Yhdistetystä valtiosta käytettiin nimeä Nejdin ja Hijazin kuningaskunta. Vuonna 1932 valtiosta tuli Saudi-Arabia.


title: FS Résolue (1863)

text: Résolue oli Ranskan laivaston vuonna 1863 vesillelasketusta 42-tykkisestä purjefregatista muutettu potkurikorvetti.


title: FS Résolue (1863)

text: Alus tilattiin Cherbourgin laivastontelakka ja sen köli laskettiin 22. lokakuuta 1846. Alus laskettiin vesille 18. kesäkuuta 1863 ja se otettiin palvelukseen vuonna 1864.


title: FS Résolue (1863)

text: Aluksen höyrykone poistettiin ja se oli purjekoululaivana aina vuoteen 1913.. Alus poistettiin alusluettelosta 1990.


title: FS Armorique (1862)

text: Armorique oli Ranskan laivaston vuonna 1862 vesillelaskettu 42-tykkisestä purjefregatista muutettu potkurikorvetti.


title: FS Armorique (1862)

text: Alus tilattiin Lorientin laivastontelakka ja sen köli laskettiin 19. huhtikuuta 1850. Alus laskettiin vesille 1. maaliskuuta 1862 ja se otettiin palvelukseen vuonna 1863.


title: FS Armorique (1862)

text: "Armoriquen" runko sahattiin muutostöiden yhteydessä poikki ja sitä jatkettiin keskeltä osana vuoden 1858 laivasto-ohjelmaan sisällytettyjä muutostöitä, joilla purjealuksia muutettiin höyrykäyttöiseksi. Muutostöiden jälkeen aluksen mitat olivat pituus 76,95, leveys 13,5 ja syväys 5,89 metriä.


title: FS Armorique (1862)

text: Alus oli Gabonissa syyskuusta 1863 maaliskuuhun 1866. Se poistettiin alusluettelosta 8. marraskuuta 1884.


title: Branimir Hrgota

text: Branimir Hrgota (s. 12. tammikuuta 1993 Zenica, Bosnia ja Hertsegovina) on bosnialaista ja kroatialaista alkuperää oleva ruotsalainen jalkapalloilija, joka edustaa Bundesliigassa pelaavaa Borussia Mönchengladbachia. Vasenjalkaisen Hrgotan pelipaikka on hyökkääjä. Hän kuuluu myös Ruotsin jalkapallomaajoukkueeseen.


title: Branimir Hrgota

text: Hrgota on ruotsalaisen Jönköpings Södran kasvatti. Hän pelasi seuran ykkösjoukkueessa Superettanissa vuodet 2011-2012, jolloin 39 pelissä syntyi 28 maalia. Vuonna 2012 Hrgota siirtyi Bundesliigaseura Borussia Mönchengladbachin organisaatioon. Aluksi hän edusti seuran kakkosjoukkuetta. Toukokuussa 2013 Hrgota debytoi avauskokoonpanossa Mainzia vastaan ja teki hattutempun. Hän on saanut hyvin vastuuta joukkueessa kaudella 2014-15.


title: Branimir Hrgota

text: Hrgota olisi saanut edustaa joko Ruotsia, Kroatiaa tai Bosnia-Hertsegovinaa. Kroatian alle 21-vuotiaiden valmentaja Ivo Šušak yritti saada Hrgotan joukkueeseensa syksyllä 2012, mutta tämä kieltäytyi. Ruotsin jalkapallomaajoukkueen valmentaja Erik Hamrén valitsi Hrgotan mukaan EM-karsintaotteluun Itävaltaa vastaan syyskuussa 2014. Hrgota teki tuossa ottelussa maajoukkuedebyyttinsä.


title: Dragon Racing

text:
Faraday Future Dragon Racing Formula E Team on yhdysvaltalainen Formula E -talli, joka kilpaili sarjassa ensimmäistä kertaa sarjan debyyttikaudella kaudella 2014. Tallin kuljettajina toimii Jerome d'Ambrosio ja Loïc Duval.
Tallin kuljettajina toimivat kaudella 2014–2015 belgialainen Jerome d'Ambrosio, ranskalainen Loïc Duval sekä espanjalainen Oriol Servià. d'Ambrosio kilpaili numerolla 7, Servià ja Duval numerolla 6. Talli sijoittui toiseksi valmistajien pisteissä.


title: Dragon Racing

text: Kaudella 2015–2016 tallin kuljettajina jatkoivat Jerome d'Ambrosio ja Loïc Duval. d'Ambrosio ja Duval jatkavat myös kaudella 2016-2017.


title: Bathin ritarikunta

text: Bathin ritarikunta ("Order of the Bath", ennen "Most Honourable Military Order of the Bath") on brittiläinen kunniaritarikunta, jonka perusti kuningas Yrjö I vuonna 1725. Bathin ritarikunta on brittiläisistä ritarikunnista neljänneksi korkein. Jäsenyyden myöntää Yhdistyneen kuningaskunnan hallitsija. Vuoden 1971 jälkeen se on voitu myöntää myös naisille.


title: Bathin ritarikunta

text: Vuoteen 1815 saakka ritarikunnalla oli ainoastaan yksi jäsenluokka: Knight Companion (KB). Nykypäivänä ritarikuntaan sisältyy kolme jäsenluokkaa:


title: Trevor van Riemsdyk

text: Trevor van Riemsdyk (s. 24. heinäkuuta 1991 Middleton Township, Yhdysvallat) on yhdysvaltalainen jääkiekkoilija, joka edustaa NHL-seura Carolina Hurricanesia. Oikealta laukovan van Riemsdykin pelipaikka on puolustaja. Maaliskuussa 2014 hän siirtyi juniorisarjoista Blackhawksin riveihin. Debyytti NHL:ssä tapahtui lokakuussa 2014 Dallas Starsia vastaan. Van Riemsdykin isoveli James van Riemsdyk on myös NHL-kiekkoilija, joka edustaa nykyisin NHL-seura Philadelphia Flyersia. 2015 kesällä Trevor teki Blackhawksin kanssa kaksivuotisen ja yksisuuntaisen jatkosopimuksen.


title: Ilmajoen asevarikon räjähdysonnettomuus

text: Ilmajoen asevarikon räjähdys tapahtui jatkosodan aikana 20. lokakuuta 1941 Ilmajoen Palonkylässä sijainneella Asevarikko 4:llä. Räjähdyksessä kuoli viisi henkilöä, varikon rakennukset kärsivät suuria vaurioita ja runsaasti varastoituja ampumatarvikkeita ja räjähdysaineita tuhoutui.


title: Ilmajoen asevarikon räjähdysonnettomuus

text: Asevarikko 4:lle on varastoitu erilaisia ampumatarvikkeita kiväärinpatruunoista aina tykinammuksiin saakka. Ammukset oli varastoitu pariinkymmeneen varastovajaan jotka oli erotettu toisistaan 1,5-2,5 metrin korkuisilla maavalleilla. Varikolla oli työssä yli 40 miestä varastotöissä ja lisäksi vartiomiehiä oli kolme. Ensimmäinen räjähdys tapahtui aamupäivällä noin kello 11 aikaan vajassa jossa neljän miehen ryhmä oli irrottamassa kärkitulppia englantilaisista kuuden tuuman kranaateista. Ensimmäistä räjähdystä seurasi 15 minuutin kuluttua toinen suurempi räjähdys kun vajaan varastoidut ampumatarvikkeet räjähtivät ja koko vaja tuhoutui täysin. Ammuksensirpaleet ja räjähdysten sinkoamat palavat kappaleet aiheuttivat vajan ympäristössä lisää vahinkoja ja sytyttivät tulipaloja.


title: Ilmajoen asevarikon räjähdysonnettomuus

text: Suurin yksittäinen räjähdys tapahtui noin kello 12 aikaan kun ruuti- ja räjähdysainevarasto tuhoutui niin että jäljelle jäi vain 2,5 metriä syvä 10x12 metrin kokoinen kuoppa. Sammutustöihin päästiin jatkuvien räjähdysten ja sirpalevaaran takia vasta iltapäivällä ja pieniä räjähdyksiä jatkui aina seuraavaan aamuun saakka. Ilmanpaine rikkoi ikkunoita varikon lähiymäristön taloissa ja räjähdys kuultiin 15 kilometrin päässä Seinäjoella saakka.


title: Ilmajoen asevarikon räjähdysonnettomuus

text: Räjähdyksessä kuoli neljä vajassa työskennellyttä miestä ja lisäksi yksi vartiomies sai surmansa ammuksen sirpaleesta. Räjähdyksen alkusyynä oli se että yhden ammuksen kiinnijuuttunutta kärkitulppaa yritettiin avata väkivalloin sillä seurauksella että tulpan kierteisiin jäänyt tetryylijauheräjähde syttyi kuumentuessaan palamaan.


title: Distinguished Service Order

text: Distinguished Service Order on brittiläinen sotilasansiomitali. Sen perusti kuningatar Viktoria 1886. Ansiomitalin vastaanottajat ovat oikeutettuja käyttämään nimensä ohessa lyhennettä DSO.


title: Distinguished Service Order

text: Tunnettuja kunniamitalilla palkittuja henkilöitä:


title: Team Aguri

text: Team Aguri (virallisellä nimellä Team Aguri Formula E Team, aiemmin nimellä Amlin Aguri) on entinen brittiläis-japanilainen Formula E -talli, joka kilpaili sarjassa ensimmäistä kertaa sarjan debyyttikaudella 2014–2015. Kaudella 2015-2016 tallin kuljettajina toimivat António Félix da Costa ja Nathanaël Berthon. Talli lopetti kauden 2015–2016 jälkeen ja tallin pohjalta perustettiin Techeetah -talli.


title: Team Aguri

text: Ennen kautta Amlin Aguri -nimellä toimineen tallin kuljettajiksi ilmoitettiin António Félix da Costa ja Katherine Legge. Ensimmäisessä kilpailussa Kiinassa Félix da Costan tilalla ajoi entinen japanilainen F1-kuljettaja Takuma Satō, sillä Félix da Costa oli kilpailemassa DTM-sarjassa. Malesiassa Félix da Costa teki Formula E -debyyttinsä. Uruguayssa Salvador Durán korvasi Leggen ja jatkoi tallissa loppukauden. Argentiinassa ajetussa osakilpailussa Félix da Costa otti tallin ensimmäisen osakilpailuvoiton. Kauden päättäneessä Lontoon osakilpailussa DTM-kilpailun vuoksi estyneen Félix da Costan korvasi toinen entinen japanilainen F1-kuljettaja Sakon Yamamoto.


title: Team Aguri

text: Kauden aikana talli keräsi 66 pistettä ja sijoittui tallien mestaruussarjassa seitsemänneksi.


title: Team Aguri

text: Kaudeksi 2015–16 talli vaihtoi nimensä Team Aguriksi nimisponsori Amlinin jätettyä tallin. Toisesta kaudesta lähtien tallien olisi mahdollistä hyödyntää omia innovaatioitaan auton voimansiirrossa, mutta Team Aguri päätti jatkaa ensimmäisellä kaudella kaikkien tallien käyttämällä autolla.


title: Team Aguri

text: Félix da Costa jatkaa tallin kuljettajana myös toisella kaudella. Tallikaverikseen hän sai ranskalaisen Nathanaël Berthonin. Berthon ajoi kuitenkin vain kolme kilpailua kunnes Salvador Durán teki paluun tallin kilpakuljettajaksi ja korvasi Berthonin.


title: Haider al-Abadi

text: Haider Jawad Kadhim al-Abadi () (s. 1952) on Irakilainen poliitikko ja maan entinen pääministeri. Haider al-Abadi edustaa Irakin šiialaisten islamilainen Da’wa-puoluetta ja hänet valittiin maan pääministeriksi vuonna 2014 eronneen pääministeri Nuri al-Malikiin tilalle. Hän toimi virassa lokakuuhun 2018 asti, jolloin Adil Abdul-Mahdista tuli pääministeri.


title: Haider al-Abadi

text: Haider al-Abadi syntyi Bagdadissa vuonna 1952. Hän opiskeli sähkötekniikkaa Bagdadin yliopistossa ja valmistui tohtoriksi Manchesterin yliopistosta vuonna 1981. Hänen perheensä kuului Bagdadin ylempään keskiluokkaan ja hänen isänsä oli tunnettu lääkäri. Sittemmin al-Abadi työskenteli Yhdistyneessä kuningaskunnassa teollisuuden neuvonantajana ja konsulttina. Al-Abadi vietti suurimman osan ajastaan 80- ja 90-luvuilla maanpaossa, sillä hän kuului Irakin oppositiossa olleeseen šiialaiseen islamilainen Da’wa-puolueeseen, johon hän oli liittynyt jo 15-vuotiaana. Al-Abadin mukaan kaksi hänen veljeään surmattiin ja toinen veli vangittiin 10-vuodeksi Saddam Husseinin valtakaudella. Veljekset olivat al-Abadin tapaan islamilainen Da’wa-puolueen jäseniä. Hän palasi Irakiin vuonna 2003, jossa hänestä tuli ensin maan hallitsevan valtuuston viestintäministeri ja vuodesta 2006 kansanedustaja. Parlamentissa hän on johtanut finanssi- ja talouskomiteoita ja oli yksi pääministerin asemasta kilpailleista vuosien 2006 ja 2010 vaaleissa.


title: Haider al-Abadi

text: Ääri-islamistisen Isis-järjestön vallattua Mosulin kaupungin kesäkuussa 2014 Irakissa ryhdyttiin paineen alla korvaamaan silloisen pääministeri Nuri al-Malikiin hallitusta. Al-Abadi valittiin Da’wa-puolueen pääministeriehdokkaaksi kompromissina. Iran ei aluksi suostunut hyväksymään valintaa ja pääministeri al-Maliki ei puolestaan suostunut luopumaan pääministerinvirasta. Al-Maliki joutui kuitenkin lopulta myöntymään Iranin ja länsivaltojen asetuttua lopulta al-Abadin taakse. Al-Abadilla ja al-Malikilla on samankaltainen tausta poliittisessa liikkeessä, mutta al-Abadia on pidetty edistyksellisempänä, kuin köyhissä olosuhteissa maaseudulla kasvanutta, lännelle vihamielistä ja vain arabiaa osannutta al-Malikia. Al-Abadia on puolestaan varttunut ulkomailla ja puhuu sujuvasti myös englantia. Al-Malikin erottua elokuussa 2014 maan presidentti pyysi tuolloin parlamentin varapuhemiehenä al-Abadia kokoamaan uuden hallituksen.


title: Haider al-Abadi

text: Aktivistit ja esimerkiksi Irakin šiialaisten hengellinen johtaja ajatollah Ali al-Sistani ovat sittemmin vaatineet al-Abadin hallitukselta useita uudistuksia, kuten hallinnon koon pienentämistä, korruption vastaista taistelua, palveluiden parantamista ja valtion varojen tuhlauksen lopettamista. Isis-ärjestön vastainen taistelu on pitkittynyt ja maa on ollut talousvaikeuksissa. Myös tavallinen kansa on osoittanut tyytymättömyyttään uudistusten hitautta ja korruption vastaisen taistelun hitautta kohtaan. Huhtikuussa vuonna 2016 protestoijat tunkeutuivat Bagdadin turvavyöhykkeellä sijaitsevaan parlamenttiin osoittamaan mieltään.


title: Haider al-Abadi

text: Ulkopolitiikassaan Abadi on kritisoinut Yhdysvaltojen entistä presidenttiä Barack Obamaa päättämättömyydestä Isis- järjestön vastaisessa taistelussa ja lähentynyt Venäjää ja Irania.


title: Haider al-Abadi

text: 10. heinäkuuta 2017 al-Abadi julisti voiton Mosulin taistelussa Irakin armeijan joukkojen vallattua Isis-järjestön taistelijoiden asemat Mosulin vanhassakaupungissa. 9. joulukuuta 2017 hän julisti puolestaan Isisin vastaisen sodan olevan ohi Irakin joukkojen vallattua Syyrian vastaisen raja-alueen.


title: Haider al-Abadi

text: Vuoden 2018 toukokuussa järjestetyissä Irakin parlamenttivaaleissa Abadiin Nasr-liitto, joka voitti 42 paikkaa jääden Muqtada al-Sadrin Saeroun-liiton ja iranilaismielisen Fatah-liiton taakse. Abadin liittouman tappiota pidettiin merkkinä tyytymättömyydestä korruptioon.


title: Abt Sportsline

text:
Audi Sport ABT Formula E Team on saksalainen Formula E -talli, joka kilpaili sarjassa ensimmäistä kertaa sarjan debyytti kaudella kaudella 2014. Tallin kuljettajina toimivat brasilialainen Lucas di Grassi sekä saksalainen Daniel Abt. Di Grassi kilpaili numerolla 11 ja Abt numerolla 66.
Talli kilpaili DTM-sarjassa nimellä Audi Sport Team Abt Sportsline.


title: Abt Sportsline

text: Talli lähti debyyttikauteen ainoana ja samalla sarjan historian ensimmäisenä saksalaisena tallina. Talli palkkasi kuljettajikseen brasilialaisen entisen Formula 1 -kuljettajan Lucas di Grassin sekä tallin omistajan ja tallipäällikön Hans-Jürgen Abtin pojan Daniel Abtin.


title: Abt Sportsline

text: Talli saavutti kaikkien aikojen ensimmäisen ja samalla koko Formula E -sarjan historian ensimmäisen voiton debyyttikilpailussa , kun Lucas di Grassi ajoi osakilpailun voittoon. Abt sijoittui samaisessa osakilpailussa 10. sijalle. Kauden toisessa osakilpailussa di Grassi sijoittui toiseksi. Kauden ensimmäisen tapaan Abt sijoittui kilpailussa 10. sijalle.


title: Hemmo O. Hakkarainen

text: Hemmo O. Hakkarainen (s. 23. joulukuuta 1920 Säyneinen) on suomalainen sotakirjailija.


title: Hemmo O. Hakkarainen

text: Hakkaraisen vanhemmat olivat pienviljelijä Antti Arvid Hakkarainen ja talollisentytär Ida Hakkarainen. Hän kävi kansakoulun ja on asunut Kuopiossa vuodesta 1952 alkaen.


title: Hemmo O. Hakkarainen

text: Hakkarainen kirjoitti kaksi ensimmäistä sotaromaaniaan "Myyty partio" ja "Välirauhan partio" Arvo A. Juvosen muistiinpanojen pohjalta. Romaani "Aavekomppania" kertoi 14. divisioonaan kuuluneen "Erillisen Polkupyöräkomppanian (Er.Vahv.PPK)" vaiheista jatkosodassa Ilomantsissa, Porajärvellä ja Seesjärvellä. Romaani "Pellikan kaukopartio" taas kertoi Rukajärven suunnalla jatkosodan aikana toimineesta vänrikki Pentti Pellikan johtamasta kaukopartiosta.


title: Elisabet (Raamattu)

text: Elisabet, (, , "Elišéva", , "Alyassabat") oli Luukkaan evankeliumin mukaan Sakariaan vaimo ja Johannes Kastajan äiti.


title: Elisabet (Raamattu)

text: Luukkaan evankeliumin mukaan Elisabet oli Aaronin jälkeläinen. Hän ja hänen miehensä olivat "hurskaita Jumalan edessä, vaeltaen kaikissa Herran käskyissä ja säädöksissä nuhteettomina", mutta jäivät pitkäksi ajaksi lapsettomiksi.. Kun Sakarias, joka oli pappi, suoritti tehtäviään Jerusalemin temppelissä, arkkienkeli Gabriel ilmestyi hänelle ja ilmoitti:


title: Elisabet (Raamattu)

text: Sakarias ihmetteli, miten se oli mahdollista, sillä he molemmat olivat hyvin vanhoja. Sakariaan epäuskon vuoksi enkeli Gabriel ilmoitti hänelle, että hän tuli mykäksi, kunnes lapsi oli syntynyt. Suoritettuaan tehtävänsä temppelissä Sakarias palasi kotiinsa.


title: Elisabet (Raamattu)

text:
Pian tämän jälkeen Elisabet tuli raskaaksi, mutta piti asian salassa viisi kuukautta sanoen vain:
Elisabetin raskausajan kuudentena kuukautena enkeli Gabriel ilmestyi myös hänen sukulaiselleen Marialle, joka oli neitsyt mutta kihlattu Joosefille, että hänkin saisi pojan, jolle hänen oli annettava nimi Jeesus. Saatuaan tietää, että hänen sukulaisensa Elisabet oli kuudetta kuukautta raskaana Maria matkusti hänen luokseen Juudean vuoristoseudulle , todennäköisesti Hebroniin.


title: Elisabet (Raamattu)

text:
Kun Elisabet kuuli Marian tervehdyksen, lapsi hypähti hänen kohdussaan ja Elisabet täytettiin Pyhällä Hengellä. Tällöin hän lausui seuraavan tervehdyksen:
Tähän Maria vastasi ylistyksellä, joka tunnetaan Marian kiitosvirtenä ("Magnificat"). Maria vietti Sakariaan ja Elisabetin luona noin kolme kuukautta.


title: Elisabet (Raamattu)

text: Enempää ei Elisabetista Raamatussa kerrota. Johanneksen kerrotaan kuitenkin "vahvistuneen hengessä" ja olleen erämaassa siihen saakka, kunnes hän aloitti julkisen toimintansa.


title: Elisabet (Raamattu)

text: Matthew Henryn mukaan Maria tiesi, että Elisabetille oli tulossa lapsi, mutta mikään ei viittaa siihen, että Elisabetille olisi kerrottu Marian olevan valittu Messiaan äidiksi, ja niinpä mitä hän hän näyttääkin asiasta tienneen, oli tullut jumalallisena ilmoituksena, mikä suuresti rohkaisi Mariaa.


title: Elisabet (Raamattu)

text: Elisabet mainitaan myös muutamissa Uuden testamentin apokryfikirjoissa, erityisesti Jaakobin protoevankeliumissa. Sen mukaan Sakarias olisi murhattu pian Johanneksen syntymän jälkeen, mutta Elisabet piileksi poikansa kanssa autiomaassa.


title: Elisabet (Raamattu)

text: Katolisessa pyhimyskalenterissa Elisabetin muistopäivä on 5. marraskuuta, mutta sitä vietetään vain paikallisesti.


title: Elisabet (Raamattu)

text: Ortodoksisessa kirkossa Elisabetin ja hänen miehensä Sakariaan yhteistä muistopäivää vietetään 5. syyskuuta. Myös joissakin luterilaisissa kirkoissa kuten amerikkalaisessa Missouri-synodissa Sakariaan ja Elisabetin muistopäivä on 5. syyskuuta.


title: Elisabet (Raamattu)

text: Sakarias ja Elisabet mainitaan myös rukouksissa, jotka ortodoksisessa kirkossa luetaan avioliittoon vihittäessä: "Osoittaessasi suosiotasi Sakariaalle ja Elisabetille sinä teit heidän pojastaan edelläkävijän..." sekä edelleen: "Siunaa heidät, Herra, meidän Jumalamme, niin kuin siunasit Sakariaan ja Elisabetin."


title: Elisabet (Raamattu)

text: Elisabet on kunnoitettu henkilö myös islamin piirissä. Toisin kuin Sakariasta, häntä ei kuitenkaan mainita nimeltä Koraanisa, mutta häneen viitataan, ja islamilainen perimätieto tuntee hänen nimensä , "Alyassabat").


title: Elisabet (Raamattu)

text: Muslimit kunnioittavat häntä viisaana, hurskaana ja uskovaisena, jonka Allah korotti korkeaan asemaan hänen sukulaisensa Marian tavoin. Myös islamilaisen käsityksen mukaan hän kuului Amramin perhekuntaan ja olleen profeetta ja pappi Aaronin jälkeläinen.


title: Elisabet (Raamattu)

text: Sekä Sakarias että Elisabet olivat hurskaita ja hyvin velvollisuudentuntoisia. He olivat kuitenkin hyvin vanhoja eikä heillä ollut poikaa. Tämän vuoksi Sakarias usein rukoili poikaa, ei vain siksi, koska hän halusi lapsen, vaan hän rukoili myös yhteisönsä puolesta, sillä se tarvitsi sanansaattajaa, Jumalan miestä, joka huolehtisi jumalanpalveluksesta Sakariaan jälkeen.


title: Elisabet (Raamattu)

text: Jumala paransikin Elisabetin hedelmättömyydestä ja heille synty poika, Johannes Kastaja, josta tuli profeetta. Koraanissa Sakarias, hänen vaimonsa ja Johannes mainitaan Jumalan nöyrinä ja esimerkillisinä palvelijoina.


title: Jean Aurén

text: Jean Carl Erik Aurén (s. 20. maaliskuuta 1994 Kruunupyy) on suomalainen jääkiekkomaalivahti, joka pelasi kaudella 2016–2017 II-divisioonajoukkue IK Kronanissa.


title: Jean Aurén

text: Aurénin kasvattajaseura on IK Kronan. Hän pelasi juniorina sittemmin myös Kokkolan Hermeksessä, josta Aurén siirtyi 16-vuotiaana Vaasan Sportiin kaudeksi 2010–2011. Hän pelasi kautensa suurimmaksi osaksi B-nuorissa, mutta Aurén sai tililleen myös yhdeksän ottelua A-nuorissa. Kesäkuussa 2011 hän teki kaksivuotisen Mestis-sopimuksen Sportin kanssa. Kaudella 2011–2012 Aurén otti itselleen seuran A-nuorten ykkösmaalivahdin paikan ja torjui 26 runkosarjaottelua. Hän toimi luukkuvahtina kymmenessä Mestis-ottelussa, mutta ei saanut kuitenkaan peliaikaa.


title: Jean Aurén

text: Kaudella 2013–2014 Aurén kantoi kolmatta kautta Sportin A-nuorten pääasiallista ykkösmaalivahdin vastuuta. Hän puki kauden aikana Mestiksessä 18 runkosarjaotteluun ja myös pelasi yhden ottelun. Pudotuspeleissä Aurén puki yhteen otteluun. Sport nostettiin SM-liigaan kaudeksi 2014–2015 ja myös Aurén teki joukkueen kanssa vuoden mittaisen jatkosopimuksen huhtikuussa 2014. Hän kähti kauteen taas Sportin kolmosmaalivahtina. Aurén nousi joukkueen kokoonpanoon ensimmäisen kerran SM-liigassa 14. lokakuuta 2014, kun ykkösmaalivahti Hannu Toivonen oli sivussa. Hän teki ottelussa myös liigadebyyttinsä, kun Ville Hostikka vaihdettiin ajassa 57.28. Aurén sai ottelussa peliaikaa vain 1.04 minuuttia, eikä hänellä kertynyt torjuntoja, eikä päästettyjä maaleja. Noin viikkoa myöhemmin Aurén purki omasta aloitteestaan sopimuksensa Sportin kanssa keskittyäkseen opiskeluun. Hän ei pelannut loppukaudella, eikä seuraavalla kaudella 2015–2016 missään.


title: Jean Aurén

text: Aurén palasi kaukaloihin tammikuussa 2017 liityttyään kasvattajaseuransa IK Kronanin II-divisioonajoukkueeseen. 21. tammikuuta 2017 hän onnistui tekemään maalin vieraissa Lapuan Virkiää vastaan viimeisteltyään IK Kronanille 6–9-loppulukeman 48 sekuntia ennen päätössummeria.


title: Jean Aurén

text: Aurén pelasi alle 18-vuotiaiden MM-kilpailuissa vuonna 2012, jolloin hän toimi lähinnä Suomen kakkosmaalivahtina Joonas Korpisalolle ja torjui kahdessa ottelussa. Aurén pelasi myös Ivan Hlinkan muistoturnauksessa vuonna 2011. Suomi hävisi kuitenkin pronssiottelun Venäjää vastaan voittomaalikilpailussa lukemin 1–2. Hän edusti myös alle 17-vuotiaiden maajoukkuetta Euroopan nuorten olympiafestivaaleilla vuonna 2011, jolloin Aurén voitti hopeaa.


title: Jean Aurén

text: Aurén valmistui ylioppilaaksi Vasa gymnasiumista keväällä 2013.


title: Toinen symposium

text: Symposium on vuonna 1992 perustettu, Tampereelta kotoisin oleva, rock-yhtye.


title: Toinen symposium

text: Symposium on vuoden 1994 rocklyriikan Suomenmestari.


title: Toinen symposium

text: Yhtyeen esikoisalbumilta (CD) 'Ivalo-Bombay' löytyy musiikin lisäksi Windows-multimediaohjelma 'Ivalosta Symposiaan', joka sisältää videoita, äänimaisemia sekä hyperromaanin. Kyseessä on ensimmäinen Suomessa tehty rock-cd-rom.http://www.perunamaa.net/sarjakuvarock/muita/sympos.html


title: Toinen symposium

text:
http://www.yrttimaa.net/Blogi/?p=2468
Ivalo-Bombay Fono.fi - äänitetietokannassa


title: FV103 Spartan

text: FV103 Spartan on brittiläinen panssarivaunu, joka on FV101 Scorpionin muunnelma ja otettiin Britannian armeijan käyttöön vuonna 1978. Vaunun valmistaja on Alvis Vickers-yhtiö. FV103 Spartan on omamassaltaan (8 172 kg) keskiluokan panssaroitu miehistönkuljetusajoneuvo. Miehistön määrä oli 3+4 henkeä. Aseistuksena FV103 Spartanissa on 1x 7,62 mm konekivääri sekä 1x "Milan"-panssarintorjuntaohjuksen ampumalaite.


title: FV103 Spartan

text: Vaunulla saatettiin kuljettaa pioneerien rynnäkköhyökkäysryhmiä sekä "Javelin" -ilmatorjuntaohjusryhmiä toimintakohteeseensa. Vaunuun voidaan nostaa kelluntasuojat, jotka tekevät siitä uintikykyisen. Vuoden 1995 päättyessä oli FV103 Spartan- miehistönkuljetusvaunuja valmistettu 960 vaunuyksilöä.


title: Hunter Pence

text: Hunter Andrew Pence (s. 13. huhtikuuta 1983 Fort Worth, Texas) on yhdysvaltalainen baseballpelaaja, joka pelaa MLB-liigan San Francisco Giantsissa. Hänen pelipaikkansa on koppari.


title: Hunter Pence

text: Pence on aiemmin MLB-urallaan edustanut myös Houston Astrosia sekä Philadelphia Philliesiä. Hän voitti heti ensimmäisellä kaudellaan 2012 Giantsissa World Seriesin siirryttyään seuraan kesken kauden. Toisen kerran hän voitti World Seriesin kaudella 2014.


title: Kolmikolkkahattu

text: Kolmikolkkahattu oli 1700-luvulla käytössä ollut ranskalaisperäinen päähine, jossa on kolme eri suuntiin osoittavaa kärkeä.


title: Kolmikolkkahattu

text: Kolmikolkkahattu oli myös 1738 Ruotsin kuningaskunnan säätyvaltiopäivillä muodostuneen hattupuolueen kannattajien tunnus.


title: Kolmikolkkahattu

text: Sotilaspäähineenä kolmikolkkahattu eli pitkään. Suomessa sellaista käyttivät vielä 1918 jotkut Suomen sisällissotaan osallistuneet suojeluskuntalaiset. Myös Pfadfindereillä oli kolmikolkkahattu aluksi.


title: FC Kuusysi – Steaua Bukarest -jalkapallo-ottelu 1986

text: FC Kuusysi–Steaua Bukarest oli Helsingin olympiastadionilla 19. maaliskuuta 1986 pelattu jalkapallon Euroopan cupin 1985–1986 puolivälieräottelu. Sitä pidetään kaikkien aikojen maineikkaimpana ja ikimuistoisimpana suomalaisen seurajoukkueen pelaamana jalkapallo-otteluna. Lahtelainen FC Kuusysi oli ensimmäinen Euroopan cupissa kahdeksan parhaan joukkoon selviytynyt suomalaisjoukkue, mikä on edelleen monien mielestä kaikkien aikojen merkittävin kansainvälinen saavutus suomalaisessa seurajalkapalloilussa. Vuonna 2004 IS Veikkaajan asiantuntijaraati valitsi tuolloisen Kuusysin joukkueen kaikkien aikojen parhaaksi suomalaiseksi seurajoukkueeksi.


text: Olympiastadionilla yli 32 000 katsojan edessä pelattu ottelu oli Kuusysin ja romanialaisen Steaua Bukarestin välisen puolivälierän toinen osaottelu ja se päättyi vierasjoukkueen 1–0-voittoon. Steaua kukisti myöhemmin keväällä Euroopan cupin finaalissa FC Barcelonan.


text: Euroopan cup oli nykyisen Mestarien liigan edeltäjä, jota pelattiin vuosina 1955–1992. Mestarien liigasta poiketen siihen osallistui ainoastaan kunkin maan hallitseva mestari ja kaikki joukkueet myös aloittivat ensimmäiseltä kierrokselta. Kaudella 1985–1986 Euroopan cupissa oli mukana 32 joukkuetta. Ensimmäiset kaksi kierrosta pelattiin syys–marraskuussa 1985 ja puolivälierät, välierät sekä finaali maaliskuusta 1986 lähtien.


text: Kuusysin pudotettua kahdella ensimmäisellä kierroksella jatkosta jugoslavialaisen FK Sarajevon sekä neuvostoliittolaisen Zenitin, tuli siitä kaikkien aikojen ensimmäinen Euroopan cupissa kolmannelle kierrokselle selviytynyt suomalainen seura. Jalkapallon eurocupeissa oli vastaavaan suomalaisista aikaisemmin yltänyt vain Valkeakosken Haka, joka kauden 1983–1984 Cup-voittajien cupissa selviytyi niin ikään puolivälieriin saakka. Kuusysistä poiketen Haka pelasi kuitenkin kolmannen kierroksen maaliskuisen kotiottelunsa Ranskan Strasbourgissa, jossa se kohtasi italialaisen Juventuksen.


text: Steaua Bukarest oli aikaisemmilla kierroksilla kohdannut Tanskan ja Unkarin mestarijoukkueet. Kyseessä oli Romanian armeijan urheiluseura, johon oli kerätty huippupelaajia eri puolilta maata. Steauaa johti presidentti Nicolae Ceaușescun poika Nicu Ceaușescu. Kuusysin ja Steauan lisäksi puolivälierissä olivat mukana Aberdeen, Anderlecht, Bayern München, FC Barcelona, IFK Göteborg sekä Juventus.


text: Ensimmäinen kierros:


text: Toinen kierros:


text: Steaua Bukarest arvottiin Kuusysin vastustajaksi tammikuussa. Valkeakosken Hakasta poiketen Kuusysi päätti pelata kotiottelunsa Suomessa, koska itäblokin maasta tulevan vastustajan ei arveltu kiinnostavan yleisöä Keski-Euroopassa. Hakan ja Juventuksen välistä ottelua oli kaksi vuotta aikaisemmin ollut Ranskassa seuraamassa 19 000 katsojaa. Ottelun järjestäminen maaliskuussa oli ainutlaatuista, sillä se oli tiettävästi ensimmäinen kyseisenä ajankohtana Suomessa luonnonnurmella pelattu virallinen jalkapallo-ottelu. Pelipaikaksi valittiin lämmitetyn kentän vuoksi Helsingin Olympiastadion, jota hallinnoivan Stadion-säätiön kanssa Kuusysi allekirjoitti sopimuksen tammikuun puolivälissä. Stadionin nurmelta poistettiin lumi 25. helmikuuta ja lämmitys kytkettiin päälle seuraavana päivänä. Pelikunnossa kenttä oli jo ottelua edeltävällä viikolla.


text: Kentän tultua kuntoon oli ongelmana vielä lumen peittämät katsomot, jotka puhdistettiin Kontulan Urheilijoiden ja Malmin Palloseuran jalkapalloilijoiden talkootyönä. Aluksi lumi poistettiin 20 000 katsojaa varten, mutta ennätyksellisen vilkkaan lipunmyynnin johdosta päätettiin lopulta avata katsomoita 30 000 hengelle. Yleisöä tuli kuitenkin niin paljon, että muutama tuhat katsojaa joutui seuraamaan pelia stadionin juoksuradoilta ja osa puolestaan katsomoon jätettyjen korkeiden lumikinosten päältä. Kuusysi piti lippujen hinnat edullisina, pääkatsomoon pääsi edullisimmillaan 50 markalla (n. 8,5 euroa), jota pidettiin jopa alennusmyyntinä ottelun merkitykseen nähden. Seura käytti markkinoissa myös hyväkseen huonoa taloudellista tilaansa, jonka arveltiin lisänneen suomalaisen jalkapalloyleisön kiinnostusta ottelua ja Kuusysin auttamista kohtaan. Joidenkin väitteiden mukaan paikalla oli jopa yli 40 000 katsojaa kun järjestysmiehet olivat joutuneet päästämään ilman lippua jääneitä stadionin päätykatsomoihin.


text: Kuusysin päävalmentaja oli Keijo Voutilainen, joka oli toiminut tehtävässä jo syksystä 1979 lähtien. Hän oli nostanut seuran parissa vuodessa I divisioonasta aina Suomen mestaruuksiin saakka. Voutilaisen europeleihin valmistaviin harjoitusmetodeihin kuuluivat muun muassa joukkueen sisäiset harjoitusottelut, joissa pelattiin erotuomarin puuttuessa huomattavasti kovempaa kuin sarjapeleissä.


text: Suomen sarjakausi oli päättynyt jo edellisenä syksynä, jonka jälkeen Kuusysi oli menettänyt kolme runkopelaajaansa. Sarajevoa ja Zenitiä vastaan pelanneesta joukkueesta oli englantilainen puolustaja Kenneth Mitchell siirtynyt FinnPaan, hyökkääjä Ismo Lius belgialaiseen Bevereniin ja keskikenttäpelaaja Markus Törnvall Valkeakosken Hakaan. Tilalle oli saatu ainoastaan keskikentällä pelannut Juha Annunen Oulun Työväen Palloilijoista. Lisäksi Kuusysin riveistä puuttui Portugalin harjoitusleirillä loukkaantunut maajoukkuepuolustaja Keijo Kousa. Ennen Steaua-otteluita Voutilainen yritti vuokrata Ilveksen Ari Hjelmiä ja Kuopion Palloseuran Hannu Turusta, mutta siirrot kariutuivat seurojen liian suuriin korvauspyyntöihin. Kousa osallistui harjoituksiin vielä maanantaina, mutta lopulta kipeytynyt polvi esti hänen pelaamisensa.


text: Kuusysi valmistautui Steauan kohtaamiseen pelaamalla harjoitusotteun niin ikään Euroopan cupin puolivälierissä mukana ollutta IFK Göteborgia vastaan Ruotsissa. Ennen ottelua Kuusysi harjoitteli normaaliin tapaan Lahden suurhallissa. Sunnuntain harjoitusten jälkeen itsevarma päävalmentaja Keijo Voutilainen ilmoitti Keijo Kousan tekevän ottelun voittomaalin päällään jo pelin alussa. Samalla hän kertoi myös avauskokoonpanon keskiviikon otteluun ja sanoi panostavansa hyökkäykseen. Tiistai harjoitusten jälkeen kuitenkin selvisi, ettei polvivaivainen Keijo Kousa pysty pelaamaan. Ottelupäivänä Kuusysi lähti Lahdesta kohti Helsinkiä kello 15 iltapäivällä.


text: Steauan joukkue saapui Helsinkiin kaksi päivää ennen ottelua ja majoittautui Hotelli Haagaan. Päävalmentaja Emrich Jenei kertoi lehdistölle joukkueen pelaavan aivan eri taktiikalla kuin kotiottelussaan, mutta suostui kertomaan avauskokoonpanon vasta juuri ennen ottelua. Romanialaisten toimittajien mukaan avauskokoonpanoon ei kuitenkaan ollut odotettavissa suuria muutoksia. Ainoastaan ensimmäisessä ottelussa pelikiellossa olleen maajoukkuehyökkääjän Marius Lacatuksen tiedettiin palaavan kokoonpanoon. Olympiastadioniin tutustunut Jenei kertoi olevansa tyytyväinen kentän kuntoon.


text: Keskiviikkona pelattuun otteluun oli jo maanantai-iltaan mennessä myyty yli 17 000 pääsylippua, mikä rikkoi aikaisemman seurajoukkueiden yleisöennätyksen Suomessa. Syyskuussa 1965 Olympiastadionilla pelattua HJK:n ja Hakan välistä ottelua oli seurannut 17 293 katsojaa. Pääsylipputuloilla ja UEFA:n maksamilla palkintorahoilla oli suuri merkitys Kuusysin talouteen. Seura oli saanut matkoihinsa ja valmistautumiseensa myös opetusministeriön tukea.


text: Kuusysin ja Steauan ensimmäinen kohtaaminen pelattiin 5. maaliskuuta Bukarestin Steaua-stadionilla. Maalittomaan tasapeliin päättyneessä ottelussa lahtelaiset olivat pahasti altavastaajina, mutta maalivahti Ismo Korhosen torjunnat pelastivat joukkueen tappiolta. Osansa oli myös huonokuntoisella nurmella, jolla romanialaiset eivät pystyneet pelaamaan vaarallista lyhytsyöttöpeliään. Ottelun jälkeen Voutilainen kehui erityisesti laitapuolustajina pelanneita Jyrki Hännikäistä ja Ilkka Remestä sekä Jari Rinnettä. Kuusysin ongelmat kokoonpanon suhteen kasvoivat entisestään, kun puolustaja Hannu Jäntti joutui saamansa varoituksen johdosta pelikieltoon seuraavassa ottelussa.


text: Olympiastadionilla Voutilainen jatkoi rohkealla hyökkäysvoittoisella taktiikalla, mikä oli myös pakon sanelemaa, koska jatkoon päästäkseen Kuusysin oli voitettava ottelu. Ulottuvan Keijo Kousan puuttumisen johdosta joukkue oli joutunut vaihtamaan hyökkäyspään laidoilta annetut korkeat keskitykset mataliin etutolpalle suuntautuviin. Itse ottelu sujui Voutilaisen suunnitelmien mukaan. Kuusysin hyökkäyspeli toimi, joukkue pystyi pitämään palloa taitavia romanialaisia vastaan ja onnistui myös luomaan maalitilanteita. Kotijoukkueen paras paikka ottelussa tuli toisella jaksolla, kun Jarmo Kaivonurmi pääsi vapaasti laukomaan Petri Tiaisen hienosta syötöstä, mutta vierasjoukkueen maalivahti Helmuth Duckadam torjui Kaivonurmen yrityksen. Jo ensimmäisellä jaksolla Seppo Nordman pääsi laukomaan maalinedustalta vapaasti, mutta hänen laukauksena suuntautui yli.


text: Steaualla oli ottelussa lahtelaisia enemmän maalintekopaikkoja, mutta ratkaisu nähtiin vasta neljä minuuttia ennen loppua kun Victor Piturca laukoi romanialaisten voittomaalin Gavril Balintin kuljetuksen jälkeen. Maali oli valtava pettymys runsaslukuiselle yleisölle sekä myös Kuusysin joukkueelle, joka oli tosissaan valmistautunut menemään jatkoon ja koko ajan uskonut voittoonsa. Kotijoukkueen parhaana pelaajana palkittiin Petri Tiainen. Hänen mukaansa Voutilainen oli saanut pelaajat uskomaan jopa koko Euroopan cupin voittoon.


title: Richard Flanagan

text: Richard Miller Flanagan (s. 1961 Longford, Tasmania, Australia) on australialainen kirjailija. Hän sai vuonna 2014 Booker-palkinnon romaanistaan "The Narrow Road to the Deep North" (2013). Kirja kertoo Thaimaan ja Burman välisestä kuoleman rautatiestä. Flanaganin teoksia ei ole suomennettu.


title: FS Decrès (1866)

text: Decrès oli Ranskan laivaston vuonna 1866 vesillelaskettu potkurikorvetti, joka myöhemmin luokiteltiin 2. luokan risteilijäksi.


title: FS Decrès (1866)

text: Alus tilattiin Lorientin laivastontelakka ja sen köli laskettiin 23. lokakuuta 1861. Alus laskettiin vesille 10. syyskuuta 1866 ja se otettiin palvelukseen vuonna 1868.


title: FS Decrès (1866)

text: Alus siirrettiin vuonna 1870 Brestiin pohjoiseen laivueeseen ja edelleen vuonna 1877 Kiinaan ja Japaniin sijoitettuun osastoon. Se oli Tyynellämerellä tammikuusta 1887 alkaen vieraillen muun muassa 6. helmikuuta Valparaisossa. "Decrès" poistettiin alusluettelosta 25. kesäkuuta 1890 ja se muutettiin hiiliproomuksi vuonna 1896. Alus romutettiin vuonna 1910.


title: Thomas Chapman

text: Sir Thomas Robert Tighe Chapman, 7. baronetti (6. lokakuuta 1846 – 8. huhtikuuta 1919) oli angoirlantilainen maanomistaja ja Irlannissa sijaitsevan Killua Castlen seitsemäs ja viimeinen baronetti. Hän jätti vuonna 1885 vaimonsa Edith Hamiltonin ja tämän kanssa saamansa neljä tytärtä ja pakeni perheen kotiopettajattaren Sarah Lawrencen kanssa. Hän ryhtyi käyttämään valenimeä Thomas Lawrence ja sai Sarah Lawrencen kanssa viisi poikaa, joista tunnetuin oli T. E. Lawrence. Thomas Chapmanin kuoltua suvussa kulkenut baronetin aatelisarvo sammui avioliitossa syntyneen miespuolisen perijän puuttuessa.


title: Thomas Chapman

text: Thomas Robert Tighe Chapman syntyi 6. marraskuuta 1846. Hän oli William Chapmanin ja tämän vaimon Martha Vansittartin toinen poika. Hän kuului isänsä kautta varakkaaseen angloirlantilaiseen Chapmanin maanomistajasukuun, joka oli sukupolvien ajan solminut Englannissa ja Irlannissa avioliittoja merkittävien sukujen kanssa. Thomas Chapman oli siksi sukua useille huomattavista perheistä tulleille henkilöille, kuten Robert Vansittartille ja Walter Raleigh’lle.


title: Thomas Chapman

text: Thomas kasvatettiin perheen South Hill -sukutilalla, joka sijaitsi lähellä Delvinin kylää Westmeathin kreivikunnassa, Irlannissa. Perheellä oli lisäksi kaupunkiasunto Dublinissa. Thomas koulutettiin vanhemman ja nuoremman veljensä tavoin maineikkaassa Eton Collegessa, Englannissa. Hänen odotettiin pyörittävän perheen sukutilaa, minkä vuoksi hän opiskeli 1866–1868 Cirenchesterin kaupungissa sijainneessa Royal Agricultural Collegessa.


title: Thomas Chapman

text: Chapmanin vanhempi veli William palveli 15th The King’s Hussars -ratsuväkirykmentissä. Hän kuoli toukokuussa 1870, minkä seurauksena Thomas omaksui esikoisen aseman ja hänen nuorempi veljensä Francis koulutettiin pyörittämään perheen sukutilaa. Hän meni 1873 naimisiin toiseen maanomistajasukuun kuuluneen Edith Sarah Hamiltonin kanssa ja sai tämän kanssa 1874–1881 yhteensä neljä tytärtä.


title: Thomas Chapman

text: Chapman palkkasi vuosien 1878–1880 välillä perheen tyttäriä varten skotlantilainen kotiopettajattaren Sarah Lawrencen. Lawrence oli Edithin tavoin syvästi uskonnollinen ja ryhtyi pian pyörittämään talon askareita. Thomasin ja Edithin välinen avioliitto oli onneton ja Thomas ryhtyi tämän seurauksena kuluttamaan runsaasti alkoholia. Hän rakastui lopulta tyttäriensä kotiopettajattareen Lawrenceen, joka oli häntä itseään 15 vuotta nuorempi.


title: Thomas Chapman

text: Lawrence tuli 1885 Chapmanille raskaaksi, minkä seurauksena hän poistui perheen sukutilalta ja muutti Chapmanin vuokraamaan huoneistoon Dublinissa. Joulukuussa Lawrence synnytti poikalapsen, jonka nimeksi tuli Montagu Robert. Chapman ja Lawrence elivät jonkin aikaa salaista elämää Dublinissa, mutta he jäivät kiinni alkuvuodesta 1888, kun perheen palvelija näki heidät yhdessä.